text:
Vision Group efulumya Bukedde, ekwataganye ne bbanka ya DFCU, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda omwaka gwa 2017. Abanaavuganya mu mpaka zino bajja kutuweereza amannya gaabwe ku omulimiasinga@newvision. co.ug oba 0782006608 tubatuukirire tubawandiikeko buli Mmande.
Leero EDWARD SSERINNYA akuwandiikidde ku Paul Ssekyewa nnannyini Ssenya Fish Farm esangibwa e Kaswa mu ggombolola ye Kkingo mu disitulikiti y’e Lwengo eyava mu kubala ebitabo n’adda mu kulunda ebyennyanja.
Okulunda ebyennyanja mulimu ogusobola okuvaamu ensimbi kasita oguyiga obulungi, okuguwa obudde n’okusalawo nti ogwo gwe mulimu gwo omanya obiwangudde.
Kino Paul Ssekyewa owa Ssenya Fish Farms, esangibwa ku kyalo Ssenya mu Muluka gw’e Kaswa mu ggombolola y’e Kkingo mu Disitulikiti y’e Lwengo kye yakola okusobola okufuna mu kulunda ebyennyanja n’okubikugukamu n’atuuka ne ku mutendera gw’okubyaluza. Alunda ebyennyanja okuli emmale, engege, emmamba, ebisinja n’ebirala.
NTANDIKA OKULUNDA EBYENNYANJA
Nasomerera kubala bitabo omulimu gwe natandika okukola eyo mu gya 1970 okutuukira ddala mu gya 1980.
Wabula oluvannyuma nakunnyuka ne ntandika okutwala obulimi n’obulunzi nga omulimu gwange ogw’enkalakkalira.
Wabula emabegako nga tulima ebintu eby’enjawulo mu Masaka nga tupangisa ettaka.
Mu kusooka ebintu bye twalimanga mwalimu muwogo, lumonde, emboga, amayuuni n’ebirala.
Oluvannyuma nakizuula nti awaka sikyagula mmere ne ku mulimu abantu be nkola nabo nali mbaguza emmere.
Olutalo lwa Amin Abakomboozi okuva e Tanzania baakuba Masaka n’ennimiro yange ne bagikubiramu bye nali nnimye byonna ne bisaanawo.
Seekubagiza, era nagenda mu maaso n’okulima, wano we nnundira ebyennyanja mu kusooka nali nnimirawo bintu birala, wabula akatundu akalimu ebyennyanja nga sirina kintu kyonna kye nnimirawo olw’amazzi amangi.
Lumu nakyaza mukwano gwange ku ffaamu, bwe yalaba ekitundu kye sikoleramu kwe kumbuuza ensonga lwaki sikikozesa.
Kwe kumuddamu nti awo tewasoboka kuba waliwo amazzi mangi tolina ky’oyinza kulimirawo ne kidda.
Yampa amagezi nti nsobola okusimawo ekidiba ne nnundirawo ebyennyanja, awo we nava okusima ekidiba ekisooka naye nga ssente nzifuna mu bulimi n’obulunzi bw’ente bwe nali nkola.
Bwe namala okusima ekidiba nagenda e Kajjansi awali ezzaalisizo ly’ebyennyanja okulaba engeri gye ngenda okufunamu ensigo y’ebyennyanja, naye nga sinnabireeta nasaba omukugu okujja okulaba bwe nsimye ekidiba sikulwa nga ndeeta ebyennyanja naye ng’ekidiba nkisimye bubi.
Okuleeta omukugu kye nalina okusooka nga sinnasima kidiba, kyokka kye nasembyayo!
Yagenda okujja amazima ekidiba nali nkisimye bubi ate nga sitaddeeko mukutu guyingiza mazzi n’okugafulumya kyali kitegeeza nti ebyennyanja tebijja kusobola kufuna mukka gwa bulamu nga byali byakufa ssinga mbiteekamu.
Kino oluvannyuma yakinkolera era kwe kuleeta ebyennyanja okutandika okulunda. Ate emidumu gino giyambako olumu amazzi nga gafunye ebicaafu ne gabifulumya ng’ate amayonjpo bwe gayingira.
Tekinologiya
Mu kiseera kino ekimu kye tukola kwe kwaluza ebyennyanja, kino kyetaaga tekinologiya kubanga si mulimu mwangu okukola. Weetaaga ekisenge n’ebidiba ebiri ku mutindo okusobola okubyaluza mu nnyumba.
Ekirala tutandise enkola ey’okuteeka keegi ku bidiba nga bw’olaba ezo ezibeera ku nnyanja kubanga tukizudde ng’ebyennyanja ebibeera mu keegi bikula mangu okusinga by’otadde mu kidiba.
Wabula ku ffaamu tukolerawo okunoonyereza ku bika by’ebyennyanja eby’enjawulo okusobola okuzuula enkola yaabyo ssinga abantu babyaluza nga bizinensi.
Endiisa y’ebyennyanja
Kirungi ebyennyanja okubiwa emmere okuva ku ssaawa nnya ez’oku makya okutuuka ku munaana, bw’oba ng’oluddewo koma ku 10. Kubanga mu kiseera kino ebyennyanja biba byagala okulya.
Bw’omala okubiteerako emmere, twala ekiseera obeerewo waakiri eddakiika nga 30, kijja kukuyamba okumanya endya yaabyo, bwe biba tebizze mangu kulya manya nti wasobola okuba nga waliwo obuzibu, kisoboka okuba nga byatolose, baabibbye oba ng’emmere gy’obiteereddeko mbi nga bigizize.
Emmere kirungi okufuna omukugu asobola okugikutabulira n’etuukana n’omutindo, wabula erina okuba ng’ezzaamu amaanyi, ezimba omubiri n’okugumya amagumba.
Okuyamba abalala
Ffaamu eriko abakozi abasoba mu 10, kyokka waliwo abajja ku mirimu egitali gya nkalakkalira okugeza okwerula ebidiba, okuzimba, okuyonja n’emirimu emirala.
Mu kitundu abantu tutandise okubayigiriza okulima ebyennyanja nga waliwo n’ekibiina ky’abalunzi b’ebyennyanja mu Lwengo nga kyava ku ffe.
Abantu ab’enjawulo mu Lwengo n’ebbali wa Lwengo bajja okubasomesa ku nnunda y’ebyennyanja ey’omulembe, tetukoma awo tubaguza obwennyanja obuto, emmere yaabyo n’okubayigirza endiisa.
Kyokka abantu abamu bajja ne bagula ebyennyanja eby’okulya naddala ng’oli yatutegeezezza nga bukyali.
Okubeerawo kwa ffaamu
Ffaamu eno etambuzibwa ku musingi gwa famire, abaana nabo balina omukono mu ffaamu.
Omu akola ku byennyanja ate omulala yinginiya wa ffaamu, kale ebintu bitambula bityo nga ne bwe mba siriiwo ku ffaamu esobola okutambula okwo gattako emitendera gy’abakozi ab’enjawulo okuva ku maneja okutuuka ku basembayo nga bonna bamanyi kye bakola era bakimanyi, si nze mbasasula wabula ffaamu.
Obutale
Obutale olumu kisinziira ku kiki ky’otunda, wano akatale k’ebyennyanja weekali, ate katandikira ku ggwe abirya.
Naye bwe biba bisusse obungi abaguzi bava e Rwanda ne mu mawanga amalala ne bajja ne babigula.
Ensima y’ekidiba
- Naye olukonge luno lulina okuba nga lwa kigero kuba ekitangaala kirina okusigala nga kiyitamu mu mazzi ebyennyanja bisobole okufuna obulamu. Bino ng’obimaze awo oleeta ebyennyanja n’obiteekamu. Nga wayisa ennaku nga nnya ogenda okulaba nga galeese kiragala naye talina kukwata nnyo.
- Olina okuteekako omukutu oguyingiza amazzi, guno gulina okubaako akatimba akasengejja amazzi okuyingira nga tegaliimu bucaafu bwonna, wabula ate ne ku bbali osobola okubaawo n’ebidiba ebisooka okulongoosa amazzi nga tegannayingira mu bidiba bya byennyanja.
- Bw’oba osima ekidiba, oludda oluliko omukutu ogufulumya amazzi walina okuba nga wawanvu okusinga awayingiza amazzi kubanga kiyambako mu kukendeeza amazzi ne gadda wansi ng’oggyamu ebyennyanja nga bikuze. Awawanvu wandibadde ffuuti nga 4 ku 3 ate awampi 2 kitundu ku 3.
- Waliwo engeri ennyangu okumanya w’onoosima ekidiba, funawo ettaka olinyige mu kibatu kyo, likasuke mu bbanga ssinga likomawo nga liri kitole awo sima busimi naye ssinga likomawo likunkumuka awo totawaana wafu.
- Sooka otegeeere oba ekifo w’ogenda okusima ekidiba kisobola okukwata amazzi, si buli kisenyi nti osobola okusimamu ekidiba ky’ebyennyanja, ekisenyi kirina okubaamu olubumbabumba eky’omusenyu totawaana kuba tekisobola kukwata mazzi.
- Obugazi bw’ekidiba busalibwawo ebyennyanja by’oyagala okulunda naye ekidiba eky’omulembe kyandibadde kya ffuuti 150 ku 60 (mita 50 ku 20) kino kisobola okugendamu engege 6000.
- Olina okuteekako omuziziko waggulu okulaba ng’amazzi tegayitako, ssinga tokikola amazzi bwe gayitako ne gadda naddala ng’enkuba etonnye gamalamu omukka ogw’obulamu ebyennyanja ne bifa. Kino kibaawo ku bidiba bingi abamu ne batuuka n’okulowooza nti baabiwadde butwa.
- Ng’omaze okusima ekidiba kyokka nga tonnaleeta byennyanja, sooka wansi oteekeyo Lime w’ekigimusa asobole okugumya wansi mu kidiba. Teekako obukuta obuvudde mu nkoko okusobola okukola olukonge, buno butabule mu mazzi omanseeko oba osobola okukozesa ekigimusa kya DAP, NPK n’ebirala eno eba mmere kuba ereeta obugimu mu kidiba.
- Wabula omuntu atalina mazzi, asobola okulundira ebyennyanja ku lukalu, omuntu asobola okusima obukutu n’abuzimba nga buwanvu ne kiwa omukisa ebyennyanja okuwuga obulungi.


c: text/html

text:
NZE Lawrence Zziwa mbeera Kajjansi. Mukama yansisinkanya Nakibuule ne twagalana okukkakkana nga tuzadde n’abaana babiri.
Tubadde tutambuza bulungi obufumbo bwaffe naye embeera z’omukyala zaatandika mpola okukyuka n’atuuka n’okuggalira abaana mu nnyumba ekitansanyusanga.
Wabula nnakizuula luvannyuma nti ekyali kikozesa mukyala wange bino lwakuba kitaawe tanjagaliza muwala we ng’agamba nti nsooke nkyale ewaabwe kuba tebammanyi nga mukoddomi waabwe.
Bino bwe nnabiyitiramu mukyala wange, yannaamba nti anjagala nnyo naye alina okugoberera ebiragiro bya kitaawe kuba ye muzadde we.
Ekyo twasooka ne tukyesonyiwa ne nsalawo nkwatagane ne maama anzaalira omukyala era ng’omuzadde amubuulirire akyuse mu nneeyisa ye.
Naye nagenda okulaba nga nninga naye amwesibako. Nze ne mukyala wange tukyeyagala naye obuzibu obuliwo taata tayagala mukwano gwaffe kugenda mu maaso n’atuuka n’okutuleetera tukole endagaano twawule abaana baffe.
Nsobeddwa eky’okukola era nsaba abantu batuwe ku magezi ku mbeera eno.

robotstxt: allowed

filter: keep


text:
Asisinkanye abakung'aanya n’abakozi ba Bukedde n’abategeeza nti empaka ezigenda okubaawo tezinoonya ba bubina bokka wabula abawala n’abakazi abaakula ffiga ennungi esikiriza omuntu okulabako.
Kiwanda eyakyadde mu Bukedde ku Mmande ku makya yasanyusizza abakozi be yayiseeyiseemu ng’abategeeza omulamwa gw’aliko n’agamba nti, waliwo abaamutegeera obubi ne bagamba nti abawala abanaawangula n’abanaavuganya bagenda kubakozesa ng’ekyobulambuzi.
Ekituufu kiri nti, abakyala bagenda kuyambako Uganda okumanyika olw’abakyala ababalagavu nga bwe kiri ku Miss Uganda wabula enjawulo eri nti, aba Miss Uganda batono mu sayizi ate ng’abagenda okuvuganya mu mpaka za Miss Curvy Uganda bagenda kuba bakyala bagimu. agambye nti ekyo kigenda kulaga abantu b’e Bulaaya nti tulina abantu ab’ebika eby’enjawulo omuli abatono n’abanene ate nga balina n’amagezi si ndabika yokka.
Minisita yabuuzizza nti olaba n’empaka za Miss Tourism zennyini ezironda omuwala akola ng’akabonero k’ebyobulambuzi mu Uganda tebamuteekawo Abazungu ne bamulambula anaawangula empaka z’obubina lwaki balowooza nti bagenda kumufuula kyabulambuzi!
Ku kya nnalulungi, Quinn Abenakyo okumukyusaamu ku bw’Ambasada bw’ebyobulambuzi mu Uganda ne kiweebwa Anita Fabiola yagambye nti, Uganda erina ba ambasada bangi abagitumbula omuli Abenakyo, Zari, Fabiola n’abalala abalina abantu abangi ababagoberera naddala ku mikutu gya yintanenti.
Mu bufunze Minisita agamba nti, abakyala abanene abalina obubina, zino empaka zaabwe kubanga baludde nga basaba nti nabo bafiibweko.
Annie Mungoma eyaleeta ekirowoozo ky’empaka z’obubina naye yakyaddeko mu Bukedde n’ategeeza nti empaka zino zitandikira ku bawala emyaka 18 okutuuka ku ba 35.
Yategeezezza nti, abaakeewandiisa bali 260 nga tebannatandika na kuzitongoza mu bitundu eby’enjawulo mu Uganda wabula olwazitongoza, abakazi basiiba beewandiisa.
Mungoma agamba nti ekintu kino yakiggya Nigeria gy’aludde nga bamuyita n’agendayo asale empaka z’obubina kyokka agenda okulaba ng’ate abeeyo si balungi n’obubina bwa Bannayuganda bwakula bulungi okusinga obwabwe.
Ekirala kye yazudde nti, abakyala abanene ab’obubina babasosola ky’ova olaba abataagala mpaka zino zibeewo we bali naye bajjukire nti n’abanene bantu.
Sayizi y’obubina obugenda okuvuganya bugenda kusinziira ku nkula naddala omukyala agyayo omulamwa gw’akabina akalina ‘curve’ oba akeewunda nga kajjudde ‘hips’ ate ogatteko okunyumira engoye n’amagezi g’olina kubanga wajja kubaawo okuddamu ebibuuzo.
Obwongo bwetaagisa kubanga wagenda kubaawo empaka za Miss curvy Afrika mu August w’omwaka guno ne Miss Curvy World omuwanguzi wa Uganda gy’agenda okuvuganya.
Agamba nti empaka zigenda kubaawo mu April wa 2019 ekibanyi kigwe n’amenvu.


text:
OKULONDA kwa basentebe mu kasubi zooni 3 ku ggweredde mu masasi ne ttiyaggaasi oluvannyuma lw'abaakuliddemu okulonda e Kasubi okulangirira Edward Bbosa kugweerede mu masasi na tiyaggaasi abebyokulonda bwebalangiridde Edward Bbosa ku bwa sentebe bw'ekitundu kino.
Edward Bbosa awangudde munne Jjuuko Abaasi bwebabadde naye ku mbiranye ku bululu 612 ate ye Abaasa n'afuna obululu 220.
Okulonda mu kitundu kino kwadidwaamu oluvanyuma lw'abakulira okulondesa obulema okukkaanya n'abalonzi ku mannya g'abantu abateekwa okulonda.
Abatuuze baategeezezza nti buli muntu yenna alina endaga muntu ssaako n'e kkaadi y'ekyalo ateekeddwa okulonda wabuyla kino abakulira okulonda baakiwakanyiza nga bagamba tekisoboka era okukkakkana ng'okolnda kuyimiriziddwa ppaka olwaleero.
Ku ssaawa 2 zenyini ez'okumakya okusoma enkalala kutandise era ku ssaawa nnya n'ekitundu kuwedde olwo okubala ne kutandika kyokka Abaasi Jjuuko bw'alabye nga bamusinga abawagizi n'agaana okumubala nga agamba nti abawagizi be abamu basigadde wa bweru wa kikomera oluvanyuma lw'okutuuka ng'okusoma enkalala kuwedde.
Akulidemu okulondesa mu kitundu kino Ivan Lukasi Kabugo alagidde Edward Bbosa ku bwa ssentebe bw'ekitundu kino olwo okuyisa ebivvulu ne kutandika okwetoloola kasubi yonna.
Abaasi Jjuuko bwawulide ebyo n'akunga abawagizi be batandike okukola effujjo poliisi n'emukwata ekintu ekyongedde okusajjula embeera olwo abantu ne baziba ekubo lyonna ,ne bateekamu emisanvu ssaako n'okukuma ebipiira ekintu ekisanyalaza ebyentambula .
poliisi okuva ku Old Kampala etuuse n'etandika okubakubamu omukka ogubalagala ssaako n'okukuba amasasi mu bbanga okugezaako okukakkanya abekalakaasi era oluvannyuma embeera ezze munteeko emirimu ne gidamu.


text:
Andy Mukasa owa Bajjo Events, omu ku bategesi eyasangiddwa mu ddwaaliro lya Sanyu Doctors Clinic e Bulenga gye yaweereddwa ekitanda olw’obuvune bwe yafunye ng’akwatibwa ku Mmande ne munne bwe baabadde bategese, Abby Musinguzi (Abitex) n’abalala, agamba nti obukambwe n’effujjo ebyabakoleddwaako tebigenda kubaggya ku mulamwa gwe baliko okulwanirira eddembe lyabwe ng’abategesi b’ebivvulu.
Bagamba nti kati ensonga bazitwala mu kkooti okulaba nti ebivvulu byabwe ebirala okuli eky’e Gulu ne Lira bikkirizibwa.
Bajjo bakira akuba mu kifuba okulaga amaanyi agamba kimuluma olw’obuvune bwe yafunye ng’abaserikale bamukwata okumuyingiza mmotoka ya poliisi ekola ng’ekkomera so nga n’amaaso gamubalagala n’olususu okumusiwa olwa kaamulali gwe baamufuuyidde.
Agamba nti munnamateeka waabwe Loodi Meeya Erias Lukwago ali mu kukola ku mpapula ze batwala mu kkooti era bali na mu kubalira ssente ze baafiiriddwa mu kupangisa ekibozesebwa n’okuteeka ebirango ku ttiivi, leediyo n’emikutu emirala.
Omusawo Joshua Isingoma ajjanjaba Bajjo yategeezezza nti yafunyeemu ku njawulo.
Omwogezi wa Poliisi mu Kampala n’emiriraano, Fred Enanga, ebyatuuse ku Bajjo ne banne yabiyise ku batangira kumenya mateeka kubanga ekivvulu kyabwe kyabadde kisaziddwaamu olw’abategesi okulemererwa okutuukiriza ebisaanyizo bye baabalagidde era nti y’ensonga lwaki tebaabasibye.


text:
Omwana mukulu okusinga bamalayika
1Edda, Katonda yayogeranga ne bajjajjaffe mu ngeri nnyingi ez’enjawulo ng’ayita mu bannabbi; 2 naye mu nnaku zino ez’oluvannyuma yayogera naffe ng’ayita mu Mwana, gwe yalonda okuba omusika wa byonna, era mu oyo mwe yatondera ensi n’ebintu byonna ebirimu. 3 Amasamasa n’ekitiibwa kya Katonda, era ky’ekifaananyi kye ddala bw’ali, era abeezaawo buli kintu olw’ekigambo kye eky’amaanyi. Bwe yamala okukola ekikolwa eky’okututukuza okuva mu bibi, n’atuula ku mukono ogwa ddyo ogwa Katonda mu Bwakabaka obw’omu ggulu. 4 Bw’atyo n’asinga bamalayika, nga kyeragira ku linnya lye okuba ery’ekitiibwa okusinga amannya gaabwe.
5 Kubanga ani ku bamalayika gwe yali ayogeddeko nti,
“Ggwe oli Mwana wange,
Leero nkuzadde?”
Era nate nti, “Nze nnaabeeranga Kitaawe gy’ali
naye anaabeeranga Mwana wange gye ndi?”
6 Era nate bw’aleeta Omwana we omubereberye mu nsi, agamba nti,
“Bamalayika ba Katonda bonna bamusinzenga.”
7 Era ayogera ku bamalayika nti,
“Afuula bamalayika be ng’empewo,
n’afuula n’abaweereza be ng’ennimi z’omuliro.”
8 Naye ku Mwana ayogera nti,
“Entebe yo ey’Obwakabaka, Ayi Katonda, ya lubeerera emirembe n’emirembe;
obutuukirivu, gwe muggo ogw’obwakabaka bwo.
9 Wayagala obutuukirivu n’okyawa obujeemu.
Katonda, era Katonda wo kyeyava akufukako
amafuta ag’omuzeeyituuni agaleeta essanyu okusinga banno.”
10 Ayongera n’agamba nti,
“Mukama ku lubereberye wassaawo omusingi gw’ensi,
era n’eggulu mirimu gwa mukono gwo.
11 Ebyo biriggwaawo, naye ggwe olibeerera emirembe gyonna,
era byonna birikaddiwa ng’ekyambalo bwe kikaddiwa.
12 Era olibizingako ng’ekooti bwe zingibwako,
era birikyusibwa ng’ekyambalo bwe kikyusibwa.
Naye ggwe oba bumu,
so n’emyaka gyo tegirikoma.”
13 Ani ku bamalayika gwe yali agambye nti,
“Tuula wano ku mukono gwange ogwa ddyo,
okutuusa lwe ndifufuggaza abalabe bo,
ne bafuuka entebe y’ebigere byo”?
14 Bamalayika bonna, myoyo egitumibwa okuweereza abo abagenda okusikira obulokozi.


text:
Oluyimba nga balinnya amadaala.
1Isirayiri ayogere nti,
“Bambonyaabonyezza nnyo okuva mu buvubuka bwange.”
2 Ddala bambonyaabonyezza nnyo okuva mu buvubuka bwange;
naye tebampangudde.
3 Newaakubadde ng’omugongo gwange gujjudde enkovu olw’embooko ze bankubye
era ne gulabika nga kwe bayisizza ekyuma ekirima,
4 kyokka Mukama mutuukirivu;
amenyeemenye enjegere z’abakola ebibi.
5 Abo bonna abakyawa Sayuuni bagobebwe
era bazzibweyo emabega nga baswadde.
6 Babeere ng’omuddo ogumera waggulu ku nnyumba[a],
oguwotoka nga tegunnakula.
7 Omukunguzi tagufaako, n’oyo asiba ebinywa agunyooma.
8 Wadde abayitawo baleme kwogera nti,
“Omukisa gwa Mukama gube ku mmwe.
Tubasabidde omukisa mu linnya lya Mukama.”


text:
RWIZI gwe mugga ogusangibwa mu disitulikiri y’e Mbarara. Omugga guno gumize ehhanda z’abantu abawera, abamu nga baguddemu bugwi ate abalala nga battiddwa ne basuulibwamu. Ani akola kino?
Kalondoozi wa Bukedde aleese omu ku baakwatibwa ku ttemu ly’oku mugga guno n’anyumya byonna:
OMUGGA Rwizi gutandikira mu nsozi za Buhwezu ne guyita e Ntungamo, Sheema, Mbarara, Rakai ne guyiwa mu nnyanja Nalubaale.
Rwizi kigambo kya Lunyakitara ekitegeeza amazzi agatambula. Naye olowooza omugga guno gwakamira abantu bameka!
Kale Rwizi muveeko naye lowooza ku mugga ogukuliraanye mu kitundu kyo, olowooza gwakamira enda z’abakazi mmeka?
Naye olowooza abantu bonna abafiiridde mu mugga ogwo bagwamu bugwi oba basuulwamu nga bamaze kutemulwa?
Bantu bangi abafiiridde ku mugga Rwizi, abamu emirambo gyabwe ginnyululwa mu mazzi ate abalala ne gisangibwa ku lubalama lwagwo.
Jadresi Arinaitwe eyali mukyala wa Yoram Rwozi abatuuze ku kyalo Kachwamba- Rwanyamahembe mu ggombolola y’e Kashari e Mbarara yatemulwa nga May 23, 2010 omulambo gwe ne gusuulibwa ku mabbali g’omugga Rwizi mu Zooni y’e Kakoba e Mbarara.
Omutemu eyatta Arinaitwe, Obed Muhangi ali Luzira, omulamuzi gye yamusindika nga July 24, 2014 okusibwa emyaka 50 oluvannyuma lw’okukkiriza omusango.
Muhangi gy’ali e Luzira yeewuunya engeri ensi gy’eteriimu mazima oluvanyuma lw’omugagga gwe yatta naye omukazi ono okumwefuulira n’atatuukiriza ndagaano nga bwe yasuubiza.
Muhangi ayongerako nti batta n’abaana abalala bangi ng’ekigendererwa kya mugagga kusaddaakira bizimbe bye bye yali azimba mu kibuga Mbarara, ng’agendera ku biragiro by’omusamize gw’agambibwa okukozesa ali e Najjembe mu Mabira.
OBED MUHANGI y’ani?
Ono azaalibwa ku kyalo Kachwamba- Rwanyamahembe mu ggombolola y’e Kashari. We yakolera omutemu buno mu 2010 yalina emyaka 18 era yaakamala omwaka gumu ng’asaliddwa ekitegeeza abuzaayo emyaka 49 era asuubirwa okuteebwa mu 2064 ng’aweza emyaka 72.
Anyumya bwati:
Natandika okukolagana n’omugagga ono mu 2007. Nnali mmukolera emirimu egitali gimu era nga nsinga kumukolera gya kusaddaaka naddala abaana abato abali wakati w’emyaka 10 ne 13.
Ku musango ogwankwasa, nga May 23, 2010 nze, mukama wange omugagga, omugenzi Jadresi Arinaitwe ne bba Yoramu Rwozi twalya ekyemisana ku wooteeri emu ku Bulemba Road e Mbarara.
Bwe twamala ekyemisana, omugagga era nga ye yali mukama wange yawa Rwozi 30,000/- n’agenda.
Mukyala we yasigala naffe. Bwe zaawera ssaawa 9:00 ez’olweggulo, nze, omugagga ne Arinaitwe twayingira mmotoka y’omugagga n’omusajja gwe mmanyiiko erya Mbaziira.
Twavuga tudda Kakoba, ne tubeera ng’abakwata ku kkolero ly’emisumaali wabula ne tukkirira ku mugga Rwizi nga wano we twayimirira.
Ffenna twagifulumya ne tukwata omukazi ne tumuttira mu miti gya “Oluyenje” egyali mu kasaka mu kitundu ekyo.
Nga tumaze okumutta, twalembeka omusaayi, ne tumusalako ebitundu bye eby’ekyama, ekkundi, ne tumuggyamu ensigo, omutima, olulimi, olubiriizi olusembayo waggulu olw’oku mukono gwa ddyo n’amabeere ne tubiteeka mu kyuma ekiyitibwa cooler (soma kkuula).
Twadda ku tataitwe omugagga we yali abeera. Ekiro, nze n’omugagga twatwala ensigo emu, engalo y’omu makkati, olubiriizi, ekkundi n’omusaayi ku kizimbe omugagga kye yali azimba ku luguudo oluyitibwa Lugazi.
Ensigo endala, omutima, amabeere, obukyala n’olulimi omugagga yabitwala ew’omusawo we e Najjembe mu Mabira. Nze yansasula obukadde 45 ne nziruka ne ngenda e Kampala okwewogomako ekyosi kimale okuyita.
Oluvannyuma nnamanya nti Rwozi yagenda ew’omugagga okumubuuza mukyala we gye yali n’amugamba nti nze nnali mmulina. Yamulimba nti twakka ffenna mu nnyanja okufuna obugagga!
Waayitawo akaseera ne nkomawo e Mbarara ne ntandika okusula mu loogi ya Ruyonza Guest House, ssaategeera ngeri Rwozi gye yategeeramu we nnali, nnamulabira awo ng’antuuseeko ambuuza mukazi we gye yali!
Nnamutegeeza nti omukazi yali agenze mu nnyanja era yali ayinza obutadda kubanga yali akoleddemu ensobi noolwekyo yali waakubonerezebwa emizimu. Namugamba adde eka yeeteketegekere omulambo gwa mukazi we ogwali gugenda okudda.
Waayita ennaku ntono amawulire gaatuuka ku Rwozi nti poliisi yali ezudde omulambo gwa mukazi we ogwali guvunze ku lubalama lw’omugga Rwizi e Kakoba. Rwozi yatuukayo n’asobola okugutegeerera ku lugoye mukazi we lwe yali ayambadde.
Poliisi yatukwata ffenna n’omugagga ne batusibira ku CPS e Mbarara. Nga tuli mu kaduukulu, omugagga yannimbalimba nti nzikkirize nti omukazi nnamutta nzekka ye omusango gumuveeko asobole okunyamba ng’ali bweru.
Nakkiriza nga ndowooza nti yali ajja kutuukiriza obweyamo bwe, ekintu ekyamulema oluvannyuma lw’okuwulira nti bansalira emyaka 50. Kati njagala poliisi eddemu okubuuliriza ku musango guno, omugagga naye asasulire ebikolobero bye yakola.
Lwe twasaddaaka omwana
Nzijukira lumu lwali Lwakutaano sijjukira nnaku za mwezi, omugagga yankubira essimu ku ssaawa nga 9:00 ku nnamba gye nkyalina ne kaakati, n’ansaba okunoonya omwana ali mu myaka 10 mmutte muggyemu ensigo, omutima n’omusaayi mbimutwalire.
Omwana Turyahabwe eyasaddaakibwa.
Nagenda ku lutindo oludda e Katete ku mugga Rwizi ne nsangawo abaana abaali bazannya ne nfunako omu ne tuwuga ffenna nga tweyongerayo.
Bwe twatuuka gye batatulabira, ne nva mu mazzi ne nzita omwana oyo ne muggyamu ebintu obugagga bye yali ayagala.
Bwe nnamala, omugagga nnamukubira essimu n’angamba nti musange ku lutindo lwa Ngaromwendi okuliraana Nyamitanga.
Mu kiseera ekyo yali avuga emmotyoka ekika kya Subaru era mwe nnamusanga ne mbimuwa. Yansasula obukadde 20.
Waliwo n’omwana omulala kitaawe gwe nnategeerako erya Mulokole ow’e Kakoba naye gwe twasaddaaka mu ngeri y’emu.”
Gwe battira omukazi
Yoram Rwozi, bba wa Arinaitwe eyattibwa nga naye mutuuze w’e Kachwamba Rwanyamahembe agamba nti mukyala we bwe yabula teyasooka kutegeeza ku poliisi.
Era naye yakwatibwako ku musango guno wabula n’ateebwa.
Muhangi alumirizza omugagga. Ono musibe e Luzira.
Agamba:
Muhangi nnali mmutwala nga muzzukulu wange, era twali tumaze ebbanga nga tukolagana.
Mukyala wange yafuna obuzibu bw’okulumwa olubuto, Muhangi n’atutegeeza nti yalina omusawo w’ekinnansi eyali asobola okumuwonya.
Natandika okumuwa ssente nga bw’amujjanjaba kyokka nga tawona.
Lumu yatugamba nti tupangise ennyumba gye nnapangisa mu Kishwayiri ekisangibwa mu Kizungu ku 300,000/- tugira tubeera omwo nga bw’ajjanjaba mukyala wange okutuusa bw’anaawona.
Twasulangamu basatu ne Muhangi naye nga ye olumu tasulamu.
Lwe nnasemba okulaba mukyala wange twagenda naye ne Muhangi nga njagala nsasule ssente z’omugagga era twasisinkana ku wooteeri emu mu kibuga Mbarara.
Wano we nnamuleka nabo nga Muhangi yalina okumutwala ew’omusawo omulala.
Nadda awaka okulabirira abaana nga mmanyi Muhangi ajja kudda ne mukyala wange. Nakanda kulinda nga tebadda ate nga ne Muhangi abuze.
Abaana banteeka ku nninga nga bambuuza nnyaabwe, kwe kunoonya Muhangi ambuulirire ekiriwo.
Ono nnamugwako mu Kizungu era olwamubuuza n’angamba nti mukyala wange yagenda Kampala ewa muganda we.
Namutegeeza nti oli tasobola kutambula nga tambulidde era olwava eno kwe kufuna mikwano gyange basatu ne tuddayo mu Kizungu ne tukwata Muhangi antwale mukyala wange gy’ali.
Namutwala ku ggombolola y’e Rwanyamahembe ne mukwasa DISO gwe nzijukirako erya Rwestingura gwe nnabuuliramu n’atusindika ku poliisi y’e Bwizibwera.
Nnali nkyakola sitaatimenti, ne wajja owapoliisi okuva ku CPS e Mbarara eyangamba nti nange nnali nsaana kukwatibwa ku by’okufa kwa mukyala wange era wano we nkitegeerera nti gwe nnoonya yafa!
Poliisi yannemerako nti nnina okukwatibwa era bankwata ne banteeka mu kaduukulu ke kamu ne Muhangi oluvannyuma n’omugagga oli ne bamuleeta. Nategeerako nti Muhangi ye yalonkoma omugagga n’akwatibwa.
Wabula nga bw’omanyi omunene abeera munene, omugagga ssaategeera ngeri gye yateebwamu. Ebya Muhangi okutta mukyala wange byonna mu bujjuvu nnabimanyira na mu kkooti.”
POLIISI Y’E BWIZIBWERA
Rwozi bwe yantegeezezza nti yagenda ku poliisi ya Bwizibwera okukola sitaatimenti, nnatuuseeyo ndabe ku fayiro. Akulira bambega ku poliisi eno, Geoffrey Katungi yakanyizza kunoonya fayiro nga tagirabako ekiraga nti omusango teyaguggulirawo eno.
KU POLIISI YA CPS E MBARARA
Akulira bambega Taban Chiriga olwakebedde fayiro ng’eriyo ya musango gwa butemu ku nnamba CRB 2505/2010. Ono agamba nti fayiro teraga nti omugagga oyo ayogerwako yakwatibwa wabula eraga nti baakwata abantu basatu okuli Muhangi omusibe kati, Rwozi bba w’omugenzi n’omuvubuka ayitibwa Naboth Tayebwa.
Rwozi yalina okunnyonnyola kuba mukyala we yabula mu May, omulambo ne guzuulibwa poliisi nga June 29 ne guziikibwa nga tegumanyiddwa kyokka ye yagenda okutegeeza poliisi okubula kwa mukyala we nga August 3, 2010!”
Ofiisa Chiriga agamba nti sitaatimenti eyakolebwa ku poliisi ku musango guno, Rwozi bba teyayogera ku mugagga ate ne Muhangi yeeyogerako yekka.
OMWANA EYASADDAAKIBWA
Muhangi agamba nti waliwo omwana gwe yaggya ku lutindo oludda e Katete n’amusaddaaka ku biragiro by’omugagga.
Kino kyansindise ku kyalo kino nkakase by’agamba:
Eno abatuuze bantuusizza ku Muky. Allen Najuna akyali mu maziga okuva omwana we lwe yabulira ku lutindo luno mu 2010 omulambo gwe ne guzuulibwa oluvannyuma lwa wiiki bbiri nga guvunze!
Era yantegezezza bwati: Sijjukira lunaku naye omwana wange Allan Turyahabwe 13, eyali asoma P.4 yali ne banne ku lutindo nga bazannya. Nnali ndi waka omu ku baganda be abato n’ajja n’angamba nti Turyahabwe yali agudde mu mugga.
Nasitukiramu okugenda ku mugga ndabe naye nga talabikako nga ne we ntandikira sirabawo.
Nga wayise ennaku nga tunoonya omwana waliwo abantu abangamba nti waliwo abasajja be baalaba nga baggya omwana wange mu mazzi ate ne baddamu ne bamuzzaamu!
Kino kyandeekera ebibuuzo bingi nga nneebuuza ddala oba omwana wange yali aguddemu yekka oba baali bamubbye mu ngeri y’okumusaddaaka kuba ekiseera we twazuulira omulambo gwe, yali avunze nga tosobola kumanya oba waliwo ebitundu bye baamuggyamu!”
OMUGAGGA AYOGERWAKO ANNYONYODDE
Natuukiridde omugagga ayogerwako ne mubuuza ku nsonga zino yantegeezezza bwati; Ensonga zino si mpya mu matu gange naye ebyo byonna bye boogera byabulimba era bagezaako kunsuuza ffaamu gye nnagula ku bantu abo mu 2007 nga bagamba nti nnagigula ssente ntono.
Bagezezaako obukodyo bungi naye nga balemererwa ne basalawo okuyita mu Muhangi ansibeko ogw’obutemu nga bamanyi nti bwe nnaasibwa bajja kutwala ffaamu yange.
Omusibe oyo antumidde abantu bangi hhende e Luzira mmulabe kyokka nnagaana kuba bye bannyingizaamu sibimanyi.
Wiiki ejja Muhangi waakulaga gye baaziika ebitundu ebyasalwa ku bafu n’omusamize e Najjembe ayogerwako tumulage.
‘Lwaki omugagga gwe twasaddaaka naye omukazi n’omwana e Mbarara akyalya butaala?’


text:
Bino byabadde mu maka ag’omugenzi Wilson Senoga e Kabunza e Matuga, Irene Nalubwama amanyiddwa nga Maama Lususu gye yayanjulidde musajja we Emmanuel Kayondo ku mukolo ogwabadeko basereebu abenjawulo, n’abeebitiibwa omwabadde Major Juma Seiko, Polof. Kateregga owa Kampala University eyazze ne Nnalongo we saako n’abayimbi ab’enjawulo obwedda abacamula abeetabye ku mukolo.
Omukolo era gwetabiddwaako ne basuubuzi banne ku kizimbe Galiraaya kw’akolera wamu n’abasuubuzi abalala okwabadde ne Hajji Kamoga eyazze ne mukyala we omugole eyakubizza abantu enduulu ng’atuuse mu kidaala.
Ku ssaawa 9: 49, Mama lususu yafulumye ennyumba ng’awerekeddwaako omuyimbi Full Figure eyasuddemu oluyimba lwe ‘Obanzibidde emimwa’ lwe yawandiikidde Maama Lususu nga luwaana bba era obwedda ayimba ng’eno Maama Lususu bw’alumya abateesi n’okukuba bba otuuso mu ngeri eroola!.
Omukolo gwatambudde bulungi okutuusa Maama Lususu lwe yasaze keeki n’agenda mu kidaala okugabula bataata kyokka olwatuseeyo n’atulikaka n’akaaba okutuusa lwe baamusirisizza n’okumuwooywooya .
Olwamaze okugabula bataata keeki olwo n’agabula bamaama kyokka nayo yatulikiddeyo n’akaabirayo nnyina n’amuwambaatira okumusirisa kyokka bombi ne bagwa ku ttaka Oluvannyuma yasituse omukolo ne gugenda mu maaso.
Abayimbi; Betina Namukasa, Jovan Luzinda, Sereba Bata, Mickie Wine baasumuludde ennyimba z’omukwano ezaacamudde abagenyi.


text:
Luzinda yasoose kubuuza bantu luyimba lwe baagala nga baleekanira waggulu era bamuzzeemu nti ‘Ekitone’ wano naye kwe kubagamba nti “Ate bwe nkifulumya nga munvuma kati mwagala ki? Mu bwangu yayise omugagga Lwasa ku muzindaalo nti “Wama mwami Lwasa jangu munnange batwogerere amafuukule tubalage…..” enduulu n’evuga.
Bano baabadde ku mukolo ogw’okuggulawo mu butongole ‘Club Tavern Kick’ ekya Lwasa ekimu ku bifo eby’omulembe ebisanyukirwamu e Masaka era minisita Godfrey Kiwanda eyakiikiridde omumyuka wa pulezidenti w’eggwanga yasiimye omulimu ogukoleddwa.
AB’E MASAKA BATTUNSE N’AB’E KAMPALA
Wadde omukolo gwabadde Kyabakuza mu Masaka, kino tekyalobedde bagagga b’omu Kampala n’abavubuka abamanyiddwa mu nsike y’okulya obulamu okwabadde n’ebyana biwala ebyamyuka entumbwe okulumba.
ABAYIMBI BATUNSE
Abayimbi okwabadde; omubaka Kyagulanyi Ssentamu (Bobi Wine), David Lutalo, Desire Luzinda, Winnie Nwagi, King Saha, Gravity Omutujju, Roden Y Kabako, Evelyn Lagu n’abalala ssako bakazanyirizi abakulemeddwamu Madrat & Chiko be basanyusiza abantu era obwedda buli akwata akazindaalo oba okulinnya ku siteegi afuba okukakasa abantu nti y’asinga.


text:
Okubala Abantu
1Awo Mukama Katonda n’ayogera ne Musa mu Weema ya Mukama ey’Okukuŋŋaanirangamu, mu Ddungu lya Sinaayi ku lunaku olw’olubereberye olw’omu mwezi ogwokubiri ogw’omwaka ogwokubiri kasookedde abaana ba Isirayiri bava mu nsi y’e Misiri[a]. N’amugamba nti: 2 “Bala ekibiina kyonna eky’abaana ba Isirayiri ng’obategeka mu bika byabwe, ne mu mpya zaabwe, ng’owandiika erinnya lya buli musajja kinnoomu ku lukalala. 3 Ggwe ne Alooni mujja kutegeka abasajja bonna ab’omu Isirayiri abawezezza emyaka amakumi abiri egy’obukulu n’okusingawo, abatuuse okuyingira mu magye, mubabalire mu bibinja byabwe. 4 Munaayambibwako omusajja omu omu okuva mu buli kika, nga ye mukulu w’oluggya lwa bajjajjaabe.
5 “Gano ge mannya g’abasajja abajja okubayambako:
“Aliva mu kika kya Lewubeeni ye Erizuuli mutabani wa Sedewuli;
6 mu kya Simyoni ye Serumiyeeri mutabani wa Zulisadaayi;
7 mu kya Yuda ye Nakusoni mutabani wa Amminadaabu;
8 mu kya Isakaali ye Nesaneri mutabani wa Zuwaali;
9 mu kya Zebbulooni ye Eriyaabu mutabani wa Keroni.
10 Okuva mu baana ba Yusufu:
mu kya Efulayimu ye Erisaama mutabani wa Ammikudi;
mu kya Manase ye Gamalyeri mutabani wa Pedazuuli.
11 Aliva mu kika kya Benyamini ye Abidaani mutabani wa Gidyoni;
12 mu kya Ddaani ye Akiyezeeri mutabani wa Amisadaayi;
13 mu kya Aseri ye Pagiyeeri mutabani wa Okulaani;
14 mu kya Gaadi ye Eriyasaafu mutabani wa Deweri;
15 mu kya Nafutaali ye Akira mutabani wa Enani.”
16 Abo be basajja abaalondebwa okuva mu kibiina, nga be bakulembeze ab’ebika bya bajjajjaabwe. Abo nga be bakulu b’ebika bya Isirayiri.
Ebika n’obunene bwabyo
17 Awo Musa ne Alooni ne batwala abasajja abo abaatuddwa amannya gaabwe, 18 ne bakuŋŋaanya ekibiina ky’abantu bonna ku lunaku olw’olubereberye olw’omu mwezi ogwokubiri. Awo abantu bonna ne beewandiisa mu bujjajja bwabwe ne mu bika byabwe awamu ne mu mpya zaabwe. Abasajja abo abaali bawezezza emyaka amakumi abiri egy’obukulu n’okusingawo, amannya gaabwe ne gawandiikibwa kinnoomu ku lukalala, 19 nga Mukama bwe yalagira Musa. Bw’atyo Musa n’ababalira mu Ddungu lya Sinaayi:
20 Ab’omu bazzukulu ba Lewubeeni, mutabani wa Isirayiri omubereberye:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 21 Abaabalibwa okuva mu kika kya Lewubeeni baali emitwalo ena mu kakaaga mu bitaano (46,500).
22 Ab’omu bazzukulu ba Simyoni:
Abasajja bonna ab’emyaka egy’obukulu amakumi abiri n’okusingawo nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 23 Abaabalibwa okuva mu kika kya Simyoni baali emitwalo etaano mu kenda mu ebikumi bisatu (59,300).
24 Ab’omu bazzukulu ba Gaadi:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe, n’eby’empya zaabwe bwe byali. 25 Abaabalibwa okuva mu kika kya Gaadi baali emitwalo ena mu enkumi ttaano mu lukaaga mu amakumi ataano (45,650).
26 Ab’omu bazzukulu ba Yuda:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 27 Abaabalibwa okuva mu kika kya Yuda baali emitwalo musanvu mu enkumi nnya mu lukaaga (74,600).
28 Ab’omu bazzukulu ba Isakaali:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe, kinnoomu, ng’ebiwandiiko by’ebika byabwe n’eby’empya zaabwe bwe byali. 29 Abaabalibwa okuva mu kika kya Isakaali baali emitwalo etaano mu enkumi nnya mu ebikumi bina (54,400).
30 Ab’omu bazzukulu ba Zebbulooni:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinoomu, ng’ebiwandiiko by’ebika byabwe n’eby’empya zaabwe bwe byali. 31 Abaabalibwa okuva mu kika kya Zebbulooni baali emitwalo etaano mu kasanvu mu ebikumi bina (57,400).
32 Okuva mu batabani ba Yusufu:
Ab’omu bazzukulu ba Efulayimu
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 33 Abaabalibwa okuva mu kika kya Efulayimu baali emitwalo ena mu ebikumi bitaano (40,500).
34 Ab’omu bazzukulu ba Manase:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 35 Abaabalibwa okuva mu kika kya Manase baali emitwalo esatu mu enkumi bbiri mu ebikumi bibiri (32,200).
36 Ab’omu bazzukulu ba Benyamini:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 37 Abaabalibwa okuva mu kika kya Benyamini baali emitwalo esatu mu enkumi ttaano mu ebikumi bina (35,400).
38 Ab’omu bazzukulu ba Ddaani:
Abasajja bonna ab’emyaka egy’obukulu amakumi abiri n’okusingawo nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 39 Abaabalibwa okuva mu kika kya Ddaani baali emitwalo mukaaga mu enkumi bbiri mu lusanvu (62,700).
40 Ab’omu bazzukulu ba Aseri:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 41 Abaabalibwa okuva mu kika kya Aseri baali emitwalo ena mu lukumi mu ebikumi bitaano (41,500).
42 Ab’omu bazzukulu ba Nafutaali:
Abasajja bonna ab’emyaka egy’obukulu amakumi abiri n’okusingawo, nga batuuse n’okuyingira mu magye, baawandiikibwa amannya gaabwe kinnoomu, ng’ebiwandiiko by’ebika byabwe n’eby’empya zaabwe bwe byali. 43 Abaabalibwa okuva mu kika kya Nafutaali baali emitwalo etaano mu enkumi ssatu mu ebikumi bina (53,400).
44 Abo be basajja Musa ne Alooni be baabala, nga bayambibwako abakulembeze ab’omu Isirayiri ekkumi n’ababiri, nga buli omu akiikiridde ekika kye. 45 Abasajja bonna abaana ba Isirayiri abaali bawezezza emyaka egy’obukulu amakumi abiri n’okusingawo, nga batuuse n’okuyingira mu magye ga Isirayiri bwe batyo ne babalirwa mu bika byabwe. 46 Obungi bwabwe bonna abaabalibwa okugatta awamu baali bawera emitwalo nkaaga mu enkumi ssatu mu ebikumi bitaano mu amakumi ataano (603,550).
Abaleevi bo Tebaabalibwa
47 Abazzukulu ab’omu mpya ez’omu bika ebirala bwe baali babalibwa, bo ab’omu kika kya Leevi tebaabalibwa. 48 Kubanga Mukama Katonda yali agambye Musa nti, 49 “Ab’omu kika kya Leevi tababalanga wadde okubagatta awamu n’emiwendo gy’abaana ba Isirayiri abalala.” 50 Era n’amugamba nti, “Naye Abaleevi obawanga omulimu ogw’okulabirira Eweema ey’Obujulirwa n’ebintu byamu byonna awamu ne byonna ebigigenderako. Banaasitulanga Eweema n’ebyamu byonna, banaagirabiriranga era banaasiisiranga okugyetooloola. 51 Eweema bw’eneebanga etwalibwa mu kifo ekirala, Abaleevi be banaagisimbulanga, era bwe kineetaagisanga okugissa mu kifo awalala, Abaleevi be banaagisimbangawo. Omuntu omulala yenna bw’anaagisembereranga anaafanga. 52 Abaana ba Isirayiri banaasiisiranga mu bibinja, nga buli musajja ali mu lusiisira lwe n’ebendera ye ku bubwe. 53 Naye Abaleevi bo banaasimbanga eweema zaabwe okwebungulula Eweema ey’Obujulirwa, abaana ba Isirayiri baleme kutuukibwako busungu bwa Mukama. Abaleevi be banaabanga n’obuvunaanyizibwa obw’okulabirira Eweema ey’Obujulirwa.”
54 Abaana ba Isirayiri ne bakola ebyo byonna nga Mukama Katonda bwe yalagira Musa.


text:
FRED Batte ne munywanyi we eyategeerekeseeko erya Henry embeera ebaddugalidde. Babakutte ne babanyiga ebitooliro. Obwedda babakunguzza bamagamaga si kulwa nga waliwo ababamanyi ne basaasaanya olugambo.
Kigambibwa nti abasajja bano baludde nga beenyigira mu bikolwa by’obubbi omuli okusala ensawo n’okusumulula obutaala ku mmotoka z’abantu.
Emirimu gyabwe babadde bagikolera ku mikolo ng’embaga, okuziika abantu ab’amannya n’okusaba mu Klezia oba kkanisa ez’amaanyi era ku luno baabakwatidde Namirembe. Baabadde ku mukolo gw’okusabira omwoyo gw’eyali minisita wa gavumenti ya Ssaabasajja, Musisi Bagunywa.
Engeri abantu gye baabadde abangi n’abakuumi baabadde bulindaala. Okusaba bwe kwawedde ng’abantu bafuluma, abakulu bano ne batandika okukolera mu nsawo z’abakungubazi.
Waliwo abaabalabye ne batemya ku poliisi ne babakwata ne babawanika empale. Baabadde bambadde mu ngeri y’obuvunaanyizibwa nga basibye n’ebikalu. Wabula beewozezzaako nti si babbi nabo baabadde bagenze kusabira mugenzi abantu ne babayita ababbi.


text:
Endongo ewooma! Endongo ya Afrigo ewoomera ddala.
Ebyo bye bimu ku bigambo obwedde ebyogerwa abawagizi ba Afrigo bandi wakati mu kubakuba emiziki ne bazina amazina aga buli kika.
Obwedda buli luyimba lwe basuulamu ng’abantu basituuka mu butebe okuzina gwe eyakatuuka ng’oyinza okulowooza batandika butandisi
Baabadde ku Hotel Africana mu konsati ya Afrigo bandi eyatumiddwa ‘Teri mubi.
Ow’ekittibwa, Kaddu Kiberu eyabadde omugenyi omukulu yasiimye aba Afrigo olw’okuteekawo omusingi bandi enddala mu ggwanga kwe zizimbidde era asabye gavumenti bano basiimibwe mu ngeri eyenjawulo nga babawa emiddaali nga gye bawa abantu abalala abalina ebintu eby’amaanyi bye bakoze mu ggwanga.


text:
Rose Twine 40, ye nannyini kkapuni ekola ssigiri ezikozesa amaanyi g’enjuba eya Eco Stove e Wakaliga mu Kampala era ng’alina amatabi mu bitundu eby’enjawulo.
Alaga ng’omukyala bwasobodde okuyimirizaawo kkampuni eno wakati mu kuvuganya. Ndi mutuuze w’e Kabojja mu zooni ya Kabojja Hill.
Okutandika bizinensi eno kyali kirooto kye nali mbuusabuusa oba kiyinza okutuukirira. Twazaalibwa abaana 25 era embeera teyali nyangu wadde taata eyali omukozi wa Gavumenti ate nga mulimi yasobola okutuweerera.
Pulayimale nagisomera Rukungiri, siniya eyookuna nagimalira Uganda Martyrs Namugongo ate eyoomukaaga ku Progressive S.S e Bweyogerere mu 1995. Mu 1995 nga tegunnaggwaako, taata yansindika e Bungereza nsome obusawo bw’obuzaalisa mu City University, London.
Kye nzijukira twasomanga tusasulwa omusaala era eno ye yali entadikwa yange kuba buli ssente ze nafunanga nga nterekako kuba nalina essuubi okudda mu Uganda ntandike okwekozesa.
Wabula nalaba ng’obusawo tekwali kuyitibwa kwange, era bwe namaliriza okubusoma ne nsalawo okusoma obusomesa mu ACA Institute e London.
Nga mmalirizza nafuna omulimu mu kitongole kya London Borough of Harimgey (wano mu Uganda kye wandiyise KCCA nga) nga kikola ku kasasiro, era eno gye nafunira ekirooto eky’okukola ssigiri okukendeeza ku kusala emiti mu Uganda.
Nga sinakomawo mu Uganda, nasooka ne noonyereza okuzuula ebizibu abantu baffe bye basanga era nalina okusooka okusoma dipuloma mu kunoonyereza ku mbeera eno.
Olwo kkampuni ne ngitandika mu 2010, wabula bizinensi yange teriimu ssente za looni kuba kye nali nnenda okukola nali nkyetegekedde.
Saasooka kulowooza ku kifo we nnaakolera era natandikira mu maka gange okumala emyaka ebiri, abantu bwe baategeera omulamwa gw’ebintu bye nkola nga ne bizinensi egaziye ng’awaka sigyawo kwe kusalawo okufuna ekifo buli muntu w’asobola okunsanga.
Bizinensi ezze ekula mpola okutuusa weetuuse wano olwaleero. Wabula okubeera wakati mu kuvuganya si kyangu nga weetaaga okuyiiya buli lukya, era essigiri gye nasooka okukola nagikyusaamu okwongera ku mutindo.
Bye ngoberera 1 Obwesigwa: Bw’obeera omwesimbu ate ng’okola bulungi n’abantu beeyongera okukukkiririzaamu ne bakunywererako n’okukufunira bakasitoma abalala.
2 Obumalirivu n’obuvumu: Abantu abamu batya okutandika bizinensi nga zino ezeetaaga okuyiiya, amagezi n’amaanyi okusobola okufunamu.
3 Obutalowooza kisusse ku ssente z’ogenda okufunamu: Buli muntu ayagala okufuna mu kintu ky’otaddemu amaanyi sooka olowooze ku bizinensi gy’eraga nga tonnalowooza ku ssente z’ogenda kufunamu.
4 Okwenyigira mu mirimu: Buli nannyini bizinensi alekera abakozi nga ye tamanyi na ntambuza yaayo n’alinda ssente akola kikyamu. Nze nneenyigira mu buli kyetaagisa okukola essigiri okusobola okumanya bizinensi yange.
5 Okukola obuteemalira: Kino nkikola nga buli kiseera mu bizinensi nyongeramu ebipya n’okwongera okunoonyereza okusobola okumanya ekirungi n’ekitali.
6 Okukolera awamu n’abakozi n’okubakolako omukwano ogubaako we gukoma kikuyambe okumanya ebiri mu bizinensi by’oba tomanyi.


text:
Bya Olive Lwanga
Omwana wange lwaki aziyira n’okukolola?
Omusawo w’abaana e Mulago, Dr. Robert Kajubi, agamba nti omwana olina okumanya oba alina ssennyiga oba ekifuba kuba bino bietra okuvaako omwana okuziyira olw’eminyira egikwata mu miwaatwa omuyita empewo n’amawuggwe kuba bo tebamanyi kunyiza, kukolola na kuwanda.
Ekirala kebeza omwana wo olaba nga talina bulwadde bwa asima kuba naye avaako okuziyira naddala mu budde obunnygoga ng’ennaku zino kuba enkuba etonnya buli kiseera.
Wabula kisoboka okuba ng’omwana oyo tafuluma bulungi olwo obucaafu obuli mu mubiri ne buvaako obuzibu buno.
Muwe ku byokulya ebiyamba okugonza olubuto ng’amenvu, n’ebibala asobole okufuluma obulungi obutuli obuyingiza empewo n’okugifulumya buzibukuke.


text:
Barometer Extra
Besigye Aleese 'Tubalemese', Naye Erimu Ensa?Besigye aleese ekipya
Ekitongole ekiramuzi kisobola okulungamya eby'obufuzi mu Ggwanga? – Part 2Ekitongole ekiramuzi kisobola okulungamya eby’obufuzi mu Ggwanga?
Ekitongole Ekiramuzi Kisobola Okulungamya Eby'obufuzi mu Ggwanga? – Part 1Ekitongole ekiramuzi kisobola okulungamya eby’obufuzi mu Ggwanga?
Biki Gavumenti By'eba Esoosowaza Omwaka 2018? – Part 2Biki Gavumenti By’eba Esoosowaza Omwaka 2018?
Biki Gavumenti By'eba Esoosowaza Omwaka 2018? – Part 1Biki Gavumenti By’eba Esoosowaza Omwaka 2018? – Part 1
Omusolo ku Bizimbe EbipangisibwaKiki Munayuganda Ky’asanye Okumannya?
Uganda Yetaaga Konsititusoni Endala? – Part 2Ebya Konsititusoni.
Uganda Yetaaga Konsititusoni Endala? – Part 1Ebya Konsititusoni.
Abiriga Aleeta Ekiteeso Ekirala – Part 1Dala ababaka b’ongerwe emyaka?
Abiriga Aleeta Ekiteeso Ekirala – Part 2Dala ababaka b’ongerwe emyaka?


text:
Ya Mukulu wa Bayimbi. Ku ddoboozi, “Tozikiriza.” Zabbuli ya Dawudi bwe yadduka Sawulo, n’alaga mu mpuku.
1Onsaasire, Ayi Katonda, onsaasire,
kubanga neesiga ggwe.
Nzija kwekweka mu kisiikirize ky’ebiwaawaatiro byo
okutuusa okuzikirira bwe kulikoma.
2 Nkoowoola Katonda Ali Waggulu Ennyo,
Katonda atuukiriza bye yantegekera.
3 Alisinzira mu ggulu n’andokola,
n’amponya abo abampalana.
Katonda anandaganga obwesigwa bwe n’okwagala kwe okutaggwaawo.
4 Mbeera wakati mu mpologoma,
nsula mu bisolo ebirya abaana b’abantu.
Amannyo g’abalabe bange gali ng’amafumu n’obusaale.
Ennimi zaabwe ziri ng’ebitala ebyogi.
5 Ayi Katonda, ogulumizibwenga okusinga eggulu;
n’ekitiibwa kyo kibune ensi yonna.
6 Baatega ekitimba mu kkubo lyange,
ne ntya nnyo;
ne basimamu obunnya,
ate bo bennyini ne babugwamu.
7 Omutima gwange munywevu, Ayi Katonda,
omutima gwange munywevu.
Nnaakutenderezanga n’ennyimba.
8 Zuukuka, ggwe omwoyo gwange!
Zuukuka ggwe ennanga ey’enkoba, naawe entongooli,
ndyoke nnyimbe okukeesa obudde.
9 Ayi Mukama, ndikwebaza mu mawanga;
ndiyimba nga nkutendereza mu bantu.
10 Kubanga okwagala kwo kungi nnyo, kutuuka ne ku ggulu;
n’obwesigwa bwo butuuka ku bire.
11 Ogulumizibwenga, Ayi Katonda, okusinga eggulu;
n’ekitiibwa kyo kibune ensi yonna.


text:
ABABAKA ba Palamenti bakubaganyizza ebirowoozo ku kiteekeddwa okukolebwa okumalawo ettemu erisusse mu bavuzi ba bodaboda. Baabadde mu lutuula olwakubiriziddwa sipiika Rebecca Kadaga, eggulo. David Abala (Ngora) ye yayanjudde ekiteeso mu Palamenti n’asaba Gavumenti okukolawo ekyenjawulo okulaba ng’ettemu ku bavuzi ba bodaboda likomekkerezebwa.
Ekiteeso kyawagiddwa Allan Sewanyana (Makindye West) ne Thomas Tayebwa (Ruhinda North). Abalala baasabye wabeewo ekikolebwa ku batunda sipeeya omukadde kubanga okunoonyereza okukoleddwa kizuuliddwa nti beetaba butereevu mu kutta abavuzi ba bodaboda n’ekigendererwa ky’okufuna sipeeya.
Kyokka Ssewanyana yayawukanyeemu nabo n’agamba nti abantu abatono tebasaanye kulowoozesa nti bonna abatunda sipeeya babbi oba batemu. Yawadde eky’okulabirako nti waliwo abantu abakaddiyidde mu mulimu gw’okutunda sipeeya ng’ate ekizibu eky’ogerwako kyakamala emyaka ebiri gyokka.
Waira Majegere (Bunya) yagambye nti Gavumenti bw’eba eremereddwa bamukkirize aleete etteeka erinaasobola okuluhhaamya omulimu gwa bodaboda mu ggwanga. Yasabye wateekebwewo ne SACCO esobola okuyamba abavuzi ba bodaboda nga beewola n’okuterekayo. Wadde nga bangi ssente bazifuna kyokka tebasobodde kwekulaakulanya. Joseph Sewungu (Kalungu West) yasabye Gavumenti amaanyi g’eteeka mu kugumbulula enkuhhana za bannabyabufuzi b’oludda oluvuganya g’ebeera essa ku batemu
. Yagambye nti omuntu bw’ategeeza poliisi nti bamubbye esooka kumusaba za mafuta ate nga mu kukwata bannabyabufuzi banguwa nnyo. Ibrahim Ssemujju Nganda (Kira Munisipaali) yawabudde Gavumenti eddemu yeetegereze amagezi Pulezidenti Museveni ge yaleeta okumalawo ettemu ng’okwambala ebikoofiiraebiriko nnamba n’okuteeka kkamera ku nguudo kuba birabika tebinnaba kukola.
Geoffrey Macho (Busia Munisipaali) yasabye Gavumenti etwala eky’okulabirako kya Kenya gye yagambye nti abavuzi ba bodaboda bonna baawandiikibwa ne babakolera ne SACCO. Buli muvuzi amanyiddwa ne pikipiki gy’avuga. Ababaka bonna abaateesezza baalaze nti kyetaagisa Gavumenti okuteekawo etteeka ku bodaboda kubanga buli omu ayingira mu mulimu guno nga tasoose kwekenneenyezebwa wadde okutendekebwa


text:
Essanyu
- Naye bonna abeesiga ggwe basanyukenga, Bayoogaanenga mu ssanyu bulijjo, kubanga ggwe obakuuma: Era abaagala erinnya lyo basanyukirenga mu ggwe.- Zabbuli Psalms 5:11
- Onondaganga ekkubo ery'obulamu: Gy'oli waliwo essanyu erituukirira; Mu mukono gwo ogwa ddyo mwe muli ebisanyusa emirembe n'emirembe.- Zabbuli Psalms 16:11
- Kubanga obusungu bwe buyita mangu; Mu kisa kye mwe muli obulamu: Amaziga wozzi gayinza okubeerawo ekiro, Naye essanyu lijja obudde nga bukedde.- Zabbuli Psalms 30:5
- Abasiga nga bakaaba amaziga balikungula nga basanyuka.- Zabbuli Psalms 126:5
- Alina omukisa buli atya Mukama, Atambulira mu makubo ge. Kubanga onoolyanga emirimu egy'emikono gyo: Oliba wa mukisa, era oliraba ebirungi.- Zabbuli Psalms 128:1, 2
- n'aba Mukama abaagulibwa balikomawo, ne bajja e Sayuuni nga bayimba; n'essanyu eritaliggwaawo liribeera ku mitwe gyabwe: balifuna essanyu n'okujaguza, n'okunakuwala n'okusinda kuliddukira ddala.- Isaaya Isaiah 35:10
- Ebyo mbibagambye, essanyu lyange libeerenga mumwe, era essanyu lyammwe lituukirire.- Yokaana John 15:11
- kubanga obwakabaka bwa Katonda si kwe kulya n'okunywa, wabula butuukirivu na mirembe na ssanyu mu Mwoyo Omutukuvu:- Abaruumi Romans 14:17


text:
1Lwaki otwekwese, Ayi Mukama?
Lwaki otwekwese mu biseera eby’emitawaana?
2 Omubi, mu malala ge, ayigganya abanafu;
muleke agwe mu nkwe ezo z’asaze.
3 Kubanga omubi yeewaana ng’anyumya ku bibi ebiri mu mutima gwe,
agabula aboomululu n’avuma Mukama.
4 Omubi mu malala ge
tanoonya Katonda.
5 Buli ky’akola kimugendera bulungi.
Amateeka go tagafaako,
era n’abalabe be abanyooma.
6 Ayogera mu mutima gwe nti, “Sikangibwa,
nzija kusanyuka emirembe gyonna.”
7 Mu kamwa ke mujjudde okukolima n’obulimba awamu n’okutiisatiisa;
ebigambo bye bya mutawaana era bibi.
8 Yeekukuma mu byalo
okutemula abantu abataliiko musango.
Yeekweka ng’aliimisa b’anatta.
9 Asooba mu kyama ng’empologoma,
ng’alindirira okuzinduukiriza abateesobola.
Abakwasa n’abatwalira mu kitimba kye.
10 B’abonyaabonya bagwa wansi
ne babetentebwa ng’amaanyi g’omubi gabasukkiridde.
11 Ayogera mu mutima gwe nti, “Katonda yeerabidde, amaaso ge agakwese,
era takyaddayo kubiraba.”
12 Golokoka, Ayi Mukama, ozikirize omubi, Ayi Katonda;
abanaku tobeerabiranga.
13 Omuntu omubi ayinza atya okukunyooma, Ayi Katonda,
n’agamba mu mutima gwe nti
“Sigenda kwennyonnyolako?”
14 Naye ggwe, Ayi Katonda, ennaku zaabwe n’okubonaabona kwabwe obiraba
era ojja kubikolako.
Ateesobola yeewaayo mu mikono gyo,
kubanga gwe mubeezi w’abatalina bakitaabwe.
15 Malawo amaanyi g’omwonoonyi,
muyite abyogere ebyo
ebibadde bitajja kuzuulwa.
16 Mukama ye Kabaka emirembe n’emirembe.
Amawanga galizikirizibwa mu nsi ye.
17 Mukama awulira okwetaaga kw’ababonyaabonyezebwa, ogumye emitima gyabwe;
otege okutu kwo obaanukule.
18 Olwanirira abataliiko bakitaabwe n’abajoogebwa;
omuntu obuntu ow’oku nsi n’ataddayo kubatiisa.


text:
Bya FRED KISEKKA
EKIBIINA ekiddukannya ebikonde mu ggwanga, Uganda Boxing Federation (UBF), kiyisizza ekiteeso okutayirira buli mugunzi wa ng’uumi, kyongera okukendeeza ku bulwadde bwa siriimu.
Kiddiridde ekibiina kya UNAIDS ekirwanyisa obulwadde bwa siriimu mu ggwanga, okufulumya lipooti ng’eraga nti ku bakubi b’ebikonde 1500 be kyakebeera wakati wa January ne July, 11 baasangibwa n’akawuka ka siriimu.
Lipooti eno yayanjuddwa Dr Karusa Kiragu, akulira UNAIDS mu ggwanga, ku mukolo gw’okutongoza kampeyini ya ‘Box HIV out of Uganda’, sizoni eyookubiri.
Moses Muhangi, pulezidenti wa UBF, yategezezza nti abazannyi abaasangiddwa n’akawuka ka siriimu si baakuddamu kukkirizibwa kuzanya bikonde, ng’amateeka ga AIBA, ekibiina ekitwala omuzanyo guno mu nsi yonna, bwe galagira.
“Tuyisizza n’ekiteeso nti teri muzannyi wa bikonde gwe tugenda kukkiriza kuzannya mu mpaka eziri ku kalenda ya UBF nga si mutayirire” Muhangi bwe yagambye.


text:
Obulokozi Bwaffe
- Kubanga Katonda bwe yayagala ensi bw'ati, n'okuwaayo n'awaayo Omwana we eyazaalibwa omu yekka buli muntu yenna amukkiriza aleme okubula, naye abeere n'obulamu obutaggwaawo. - Yokaana John 3:16
- kubanga bonna baayonoona, ne batatuuka ku kitiibwa kya Katonda; - Abaruumi 3:23
- Kubanga empeera y'ekibi kwe kufa; naye ekirabo πkya Katonda bwe bulamu obutaggwaawo mu Kristo Yesu Mukama waffe. - Abaruumi Romans 6:23
- Yesu n'amugamba nti Nze kkubo, n'amazima n'obulamu: tewali ajja eri Kitange, wabula ng'ayita mu nze. - Yokaana John 14:6
- Naye bonna abaamusembeza yabawa obuyinza okufuuka abaana ba Katonda, be bakkiriza erinnya lye: - Yokaana John 1:12
- Yesu n'addamu n'amugamba nti Ddala ddala nkugamba nti Omuntu bw'atazaalibwa mulundi gwa kubiri tayinza kulaba bwakabaka bwa Katonda. - Yokaana John 3:3
- Era mu mateeka kubulako katono ebintu byonna okunaazibwa omusaayi, era awataba kuyiwa musaayi tewabaawo kusonyiyibwa. - Abaebbulaniya Hebrews 9:22
- n'agamba nti Mazima mbagamba nti Bwe mutakyuka okufuuka ng'abaana abato, temuliyingira n'akatono mu bwakabaka obw'omu ggulu. - Matayo Matthew 18:3
- Laba, nnyimiridde ku luggi, nneeyanjula: omuntu yenna bw'awulira eddoboozi lyange, n'aggulawo oluggi, nnaayingira gy'ali, era nnaaliira wamu naye, naye nange. - Okubikkulirwa Revelation 3:20
- Bwe twatula ebibi byaffe, ye wa mazima era omutuukirivu okutusonyiwa ebibi byaffe, n'okutunaazaako byonna ebitali bya butuukirivu. - 1 Yokaana 1 Yokaana John 1:9
- kubanga bw'oyatula Yesu nga ye Mukama n'akamwa ko, n'okkiriza mu mutima gwo nti Katonda yamuzuukiza mu bafu, olirokoka: kubanga omuntu akkiriza na mutima okuweebwa obutuukirivu, era ayatula na kamwa okulokoka.... kubanga, Buli alikaabirira erinnya lya Mukama alirokoka. - Abaruumi Romans 10:9, 10, 13
- kubanga mwalokoka lwa kisa lwa kukkiriza; so tekwava gye muli: kye kirabo kya Katonda: tekwava mu bikolwa, omuntu yenna aleme okwenyumirizanga. - Abaefeeso Ephesians 2:8, 9
- n'atulokola, si lwa bikolwa eby'omu butuukirivu bye twakola ffe wabula olw'okusaasira kwe, olw'okunaazibwa okw'okuzaalibwa omulundi ogw'okubiri n'okufuulibwa abaggya Omwoyo Omutukuvu, - Tito Titus 3:5
- Ne bagamba nti Kkiriza Mukama waffe Yesu, onoolokoka ggwe n'ennyumba yo. - Ebikolwa Acts 16:31
- Akkiriza Omwana alina obulamu obutaggwaawo; naye atakkiriza Mwana, taliraba bulamu, naye obusungu bwa Katonda bubeera ku ye. - Yokaana John 3:36
- nange nziwa obulamu obutaggwaawo; so teziribula emirembe n'emirembe, so tewali alizisikula mu mukono gwange. - Yokaana John 10:28
- Omuntu yenna bw'aba mu Kristo kyava abeera ekitonde ekiggya: eby'edda nga biweddewo; laba, nga bifuuse biggya. - 2 Abakkolinso 2 Corinthians 5:17


text:
1Si ffe, Ayi Mukama, si ffe.
Wabula erinnya lyo lye ligwana okuweebwanga ekitiibwa,
olw’okwagala kwo n’olw’obwesigwa bwo.
2 Lwaki amawanga gabuuza nti,
“Katonda waabwe ali ludda wa?”
3 Katonda waffe ali mu ggulu;
akola buli ky’ayagala.
4 Bakatonda baabwe bakole mu ffeeza ne zaabu,
ebikolebwa n’emikono gy’abantu.
5 Birina emimwa, naye tebyogera;
birina amaaso, naye tebiraba.
6 Birina amatu, naye tebiwulira;
birina ennyindo, naye tebiwunyiriza.
7 Birina engalo, naye tebikwata;
birina ebigere, naye tebitambula;
ne mu bulago bwabyo temuvaamu ddoboozi n’akamu,
8 abakozi ababikola,
n’abo bonna ababyesiga balibifaanana.
9 Mmwe ennyumba ya Isirayiri mwesigenga Mukama,
ye mubeezi wammwe era ye ngabo yammwe.
10 Mmwe ennyumba ya Alooni mwesigenga Mukama,
ye mubeezi wammwe era ye ngabo yammwe.
11 Mmwe abamutya, mwesigenga Mukama,
ye mubeezi wammwe, era ye ngabo yammwe.
12 Mukama anaatujjukiranga, era anaatuwanga omukisa.
Ab’ennyumba ya Isirayiri anaabawanga omukisa;
ab’omu nnyumba ya Alooni anaabawanga omukisa;
13 n’abo abamutya, ab’ekitiibwa n’abatali ba kitiibwa,
Mukama anaabawanga omukisa.
14 Mukama abaaze mweyongere nnyo obungi,
mmwe n’abaana bammwe.
15 Mukama, eyakola eggulu n’ensi,
abawe omukisa.
16 Eggulu ery’oku ntikko lya Mukama,
naye ensi yagiwa abantu bonna.
17 Abafu tebatendereza Mukama,
wadde abo abaserengeta emagombe.
18 Naye ffe tunaatenderezanga Mukama,
okuva leero n’okutuusa emirembe gyonna.


text:
Manya amateeka agafuga oluguudo weewonye okutanga oba okusibwa nga totegedde
Omuvubuka omuto wuuno ayogedde ekyama ekiri mu kuvuga mmotoka enkadde
MMOTOKA za Bannayuganda ezigwa mu ttuluba ly’ezo ezaawerebwa obutaddamu kuyingira mu ggwanga eziri ku mwalo gw’e Mombasa mu Kenya buli lukya zeeyongera...
Abakazi bangi tebamanyi bikwata ku mmotoka zaabwe ekivaako okubbibwa bamakanika. Makanika omukyala akuwadde amagezi ku kwewala obuzibu buno.
Ebintu ebikulu buli muvuzi wa mmotoka by'alina okumanya ng'avuga ekiro.
Ono omuwala tazannya, akanika yingini ya mmotoka n'aleka kasitoma ng'amunyeenyeza mutwe. Okukanika yakuyigira ku kitaawe era ku yunivasite mwe yafuna diguli....
MOSES KAYIIRA, makanika eyakola mmotoka gye yatuuma Uganda 1 eyatongozebwa Kabaka ku Lubiri mu July wa 2012 akoze emmotoka endala gy’atuumye Uganda 2....
WIIKI eno baddereeva babadde batambula matumbibudde okugenda ku kitebe kya Face Technologies e Kyambogo okufuna pamiti empya ng’ebisale byazo tebinnalinnya...
EMBEERA y’ebyenfuna gye yeeyongedde okutabuka, abantu nabo gye beeyongedde okuyiiya amagezi agakekkereza ssente kyokka ne basigala nga bali mu bulamu obweyagaza....
Bagamba nti abamu ku bakozi ba UNRA abakola ku minzaani ezipima abatisse akabindo tebakimanyi nti bali mu busuubuzi, babawa ebibonerezo eby’okubalemesa,...
21 Nov 2019
21 Nov 2019
21 Nov 2019
21 Nov 2019
21 Nov 2019


text:
Abakulira cricket bagamba nti Zimbabwe, nnungi mu cricket ng'okwegezaamu nayo, kyakubayamba okufuna obukodyo obulungi.
Bbosa yagambye nti, asuddewo omulimu lwa bakama be butasasula bazannyi.
URA yaakawangula emipiira ebiri (Maroons ne Onduparaka) ku munaana gye yakazannya bakubiddwa 2 n’amaliri ga mirundi 4 sizoni eno.
Abawagizi abamu beebuuza lwaki Man City ne ManU tezeesisinkanako ku 'quarter' ya League Cup.
Omutendesi wa Kitara FC aweze okufiira ku Kansai Plascon asobole okufuna obubonero obunaamuyamba okwesogga 'Super'
Oluvannyuma lw'okuyisaamu Cranes okukiika mu mpaka za CHAN, Abudallah Mubiru alondeddwa okumyuka omutendesi wa Cranes omugya.
Abazannyi 5 bokka okuva mu liigi ya wano be baayitiddwa ku lukalala lw'abo 25 abagenda okubeera ne Cranes nga yeetegekera ez'okusunsulamu abagenda mu AFCON....
Doves All Stars etimpudde Katwe United n'erinnya ku ntikko y'ekibinja kya Elgon mu Big League
Zlatan awezezza emyaka 38 wabula agamba nti akyazannya omupiira era mu Spain yeeri ttiimu egenda okumugula
Ttiimu ya pool ey'abakazi mu ggwanga,ewangudde Zimbabwe, n'esitukira mu mpaka za Afrika
12 Nov 2019
12 Nov 2019
12 Nov 2019
12 Nov 2019
12 Nov 2019


text:
OMUDUUMUZI wa poliisi, Martin Okoth Ochola akoze enkyukakyuka mu poliisi mw’alondedde aduumira ekitongole kya poliisi ekirwanyisa abazigu ekya Flying Squad, omugya. Mu kiwandiiko ekyafulumiziddwa poliisi ku Mmande nga June 4, 2018 nga kiriko omukono gw’avunaanyizibwa ku nzirukanya y’emirimu mu poliisi Hajji Moses Balimwoyo, Ochola yalonze D/SSP Peter Kakonge abadde akolera mu kitongole ekinoonyereza ku buzzi bw’emisango e Kibuli n’amuzza mu kibaddemu Herbert Muhangi, akulire Flying Squad.
Ochola okulonda Kakonge kiddiridde okusattulula Flying Squad eyali ekulirwa Muhangi kati ali mu kitongole ekivunaanyizibwa ku nzirukanya y’emirimu mu poliisi nga y’atwala ofiisi evunaanyizibwa ku kubala abaserikale. Ochola mu kulonda Kakonge yamaze kutunuulira engeri gy’abadde akolamu emirimu gye n’ebitongole ebyenjawulo by’akoleddemu.
Kakonge yaliko mu kitongole kya Violent Crime Crack Unit (VCCU) ne Rapid Response Unit (RRU) ebyeyubula ne bifuuka Flying Squad. Kakonge yaweereddwa ebiragiro omuli okutereeza ekitongole kino.
Kakonge eyalondeddwa okuduumira Flying Squad yagambye nti ekitongole kino agenda kukitambuliza ku mitendera n’amateeka agalina okugobererwa okusobola okulaba ng’ebintu ebikyamu n’ebikolobero saako n’emisango abaserikale gye beenyigiramu giggwaawo.
Yagambye nti ebimu ku by’agenda okusinga okukolako kwe kulaba ng’akuuma ekitiibwa kya Flying Squad omuli okutangira abaserikale okwenyigira mu bikolobero omuli okutulugunya abantu kuba bye bimu ku bintu abantu bye beemulugunya ku kitongole kino. Yasuubizza okukolagana n’abantu baabulijjo okusobola okubafunamu amawulire aganaayamba okulwanyisa abazigu.
Mu baserikale abalala Ochola be yakyusizza kuliko D/ACP Isaac Oketcho eyaggyiddwa mu ofiisi evunaanyizibwa ku by’okulebula abantu mu mawulire n’ebyempuliziganya (Media Crimes) n’atwalibwa okukulira okunoonyereza ku misango egibuuka ensalo (Transnational Crimes) ku SID e Kireka.
D/SSP Peter Muwonge y’avunaanyizibwa okutendeka abaserikale abanoonyereza ku buzzi bw’emisango, D/SSP Hosea Manyindo y’avunaanyizibwa ku kunoonyereza ku misango gy’amawulire n’ebyempuliziganya, D/SSP Okello Oburu yatwaliddwa okukuliramu okunoonyereza ku buzzi bw’emisango mu kitundu kya Kiira, D/SSP Sulaiman Kabuye yatwaliddwa okunoonyereza ku buzzi bw’emisango mu kitundu kya Rwenzori West ne D/SP Willy Kalimbano yaggyiddwa e Kiboga n’atwalibwa okunoonyereza ku buzzi bw’emisango mu kitongole ky’eggaali y’omukka.
Peter Kakonge y’ani? l Kakonge eyalondeddwa okuduumira Flying Squad yeegatta ku poliisi mu 1980 nga police Constable era nga yatendekebwako eby’ekinnamagye e Nakasongola.
l Akoledde mu bitongole bya poliisi ebyenjawulo omuli ekivunaanyizibwa ku guno naguli mu poliisi (General Duties), VCCU, RRU, ekitongole ky’ebidduka (Traffic), ekikkakkanya obujagalalo (Field Force Unit) nga kati abadde akolera mu kitongole ekinoonyereza ku buzzi bw’emisango. l Okuva mu 1980, Kakonge abadde akuzibwa okutuuka ku madaala ag’enjawulo nga kati ali ku ddaala lya Senior Superintendent.


text:
2 Bassekabaka 23 Endagaano Enkadde nʼEndagaano Empya (LCB)
Endagaano Eragaanibwa buggya
23 Awo kabaka n’ayita abakadde bonna aba Yuda n’ab’omu Yerusaalemi. 2 N’ayambuka mu yeekaalu ya Mukama ne bakabona, ne bannabbi, n’abantu bonna okuva ku wa wansi okutuukira ddala ku wa waggulu mu bitiibwa byabwe. N’asoma ebigambo eby’omu Kitabo eky’Endagaano ekyali kizuuliddwa mu yeekaalu ya Mukama, nga bonna bawulira. 3 Awo kabaka n’ayimirira okuliraana empagi n’azza obuggya endagaano ne Mukama, okutambuliranga mu kkubo lya Mukama, n’okukwatanga amateeka ge, n’okutambuliranga mu mpya ze, n’okugonderanga ebiragiro bye, n’omutima gwe gwonna, n’emmeeme ye yonna, ng’akakasa ebyawandiikibwa ebyali mu kitabo ekyo. Awo abantu bonna ne beewaayo okuzza endagaano obuggya.
4 Awo kabaka n’alagira Kirukiya kabona asinga obukulu ne bakabona abaamuddiriranga, wamu n’abaggazi okuggya mu yeekaalu ya Mukama ebintu byonna ebya Baali n’ebya Asera, n’eby’eggye lyonna ery’omu ggulu, n’abyokera ebweru wa Yerusaalemi mu ttale eriri mu kiwonvu kya Kiduloni, evvu n’alitwala e Beseri. 5 N’agoba bakabona abaasinzanga ebifaananyi abaali balondeddwa bassekabaka ba Yuda okwoterezanga obubaane mu bifo ebigulumivu mu bibuga ebya Yuda n’okwetooloola Yerusaalemi, n’abo abayoterezanga obubaane eri Baali n’enjuba n’omwezi, n’eri emunyeenye n’eri eggye lyonna ery’omu ggulu. 6 N’aggya empagi ya Asera mu yeekaalu ya Mukama, n’agitwala ebweru wa Yerusaalemi mu kiwonvu ekya Kiduloni, n’agyokera eyo. N’agisekulasekula n’asaasaanya evvu lyayo ku malaalo ag’abantu abaabulijjo. 7 Ate era yamenyaamenya n’ennyumba ez’abaalyanga ebisiyaga ezaali mu yeekaalu ya Mukama, era eyo abakazi gye baalukiriranga Asera ebitimbibwa.
8 Awo Yosiya n’aleeta bakabona bonna okuva mu bibuga bya Yuda, n’ayonoona ebifo ebigulumivu okuva e Geba okutuuka e Beeruseba, bakabona gye baayoterezanga obubaane, era n’amenyaamenya amasabo agaali okumpi ne wankaaki ow’oku Mulyango gwa Yoswa, omukulembeze ow’ekibuga, agaali ku luuyi olwa kkono olwa wankaaki ow’ekibuga. 9 Newaakubadde nga bakabona bali ab’oku bifo ebigulumivu tebaweerezanga ku kyoto kya Mukama mu Yerusaalemi, balyanga emigaati egitali mizimbulukuse wamu ne bakabona bannaabwe.
10 Yavvoola era n’amenyaamenya ekyoto kya Tofesi ekyali mu Kiwonvu ky’abaana ba Kinomu, obutaganya muntu yenna kuwaayo mwana we owoobulenzi newaakubadde owoobuwala ng’ekiweebwayo eri Moleki. 11 Era yaggyawo n’embalaasi ezaali mu mulyango gwa yeekaalu, bassekabaka ba Yuda ze baali bawonze eri enjuba, era n’ayokya amagaali ze gaasikanga. Zaabeeranga mu luggya okuliraana n’ekisenge ekyali eky’omukungu Nasanumereki. 12 Yamenyaamenya n’ebyoto bassekabaka ba Yuda bye baali bazimbye ku kasolya okumpi n’ekisenge ekya waggulu ekya Akazi, era n’ebyoto Manase bye yali azimbye mu mpya zombi eza yeekaalu ya Mukama. Byonna yabiggyayo, n’abimenyaamenya, enfuufu yaabyo n’agiyiwa mu kiwonvu ekya Kiduloni. 13 Era kabaka n’ayonoona n’ebifo ebigulumivu ebyali ebuvanjuba w’e Yerusaalemi ku luuyi olwa bukiikaddyo ku lusozi olw’okuzikirira, ebyo Sulemaani kabaka wa Isirayiri bye yazimbira bakatonda ab’omuzizo: Asutoleesi katonda omukazi ow’Abasidoni, ne Kemosi ow’Abamowaabu, ne Mirukomu ow’Abamoni. 14 N’amenyaamenya empagi, n’atemaatema empagi za Asera era ebifo ebyo n’abijjuza amagumba g’abantu.
Amasabo n’Ebyoto Bimenyebwamenyebwa
15 Era n’ekyoto ekyali e Beseri, n’ekifo ekigulumivu ekyaleetera Isirayiri okwonoona, Yerobowaamu mutabani wa Nebati bye yali azimbye, byonna Yosiya n’abimenyaamenya. N’ayokya era n’asekulasekula ekifo ekigulumivu okutuusa lwe kyafuuka enfuufu era n’ayokya n’empagi eya Asera. 16 Awo Yosiya bwe yatunulatunula, n’alaba amalaalo agaali ku lusozi, n’agenda n’aggyamu amagumba g’abafu n’agokera ku kyoto n’akyonoona, ng’ekigambo kya Mukama bwe kyali omusajja wa Katonda kye yalangirira.
17 Awo kabaka n’abuuza nti, “Kijjukizo ki ekyo kye ndaba?” Abasajja ab’ekibuga ne bamuddamu nti, “Ago ge malaalo ag’omusajja wa Katonda eyava mu Yuda n’alangirira ebigambo ebikwata ku kyoto eky’e Beseri, by’okikoze.” 18 N’abagamba nti, “Mugaleke, era temuganya muntu yenna kukwata ku magumba ge.” Awo ne batakwata ku magumba ge, wadde aga nnabbi ow’e Samaliya. 19 N’amasabo gonna agaali mu bifo ebigulumivu bassekabaka ba Yuda bye baali bazimbye mu bibuga bya Samaliya ne baleetera obusungu bwa Mukama okubuubuuka, Yosiya n’agavvoola era n’agaggyawo nga bwe yakola e Beseri. 20 Yosiya n’atta bakabona bonna abaaweerezanga mu bifo ebigulumivu ku byoto byayo, era amagumba gaabwe n’agokera okwo, n’oluvannyuma n’addayo e Yerusaalemi.
Okukuuma Embaga ey’Okuyitako
21 Awo kabaka n’alagira abantu bonna ng’agamba nti, “Mukwate Okuyitako kwa Mukama Katonda wammwe ng’ekyawandiikibwa bwe kiri mu Kitabo eky’endagaano.” 22 Okuviira ddala ku mirembe gy’abalamuzi, ne ku mirembe gya bassekabaka ba Isirayiri n’aba Yuda, tewaaliwo kukwata Mbaga ey’Okuyitako. 23 Naye mu mwaka ogw’ekkumi n’omunaana ogw’obufuzi bwa kabaka Yosiya, Embaga eyo n’ebaawo mu Yerusaalemi. 24 Ate era n’abafumu, n’aboogeza emizimu, n’ebifaananyi, n’eby’emizizo byonna ebyali mu Yuda ne mu Yerusaalemi, Yosiya, n’abiwera. Ekyo yakikola okutuukiriza ebigambo eby’etteeka eryali mu kitabo Kirukiya kabona kye yazuula mu Yeekaalu ya Mukama. 25 Era tewali kabaka eyasooka Yosiya wadde eyamuddirira eyamufaanana era eyakyukira Mukama n’omutima gwe gwonna, n’emmeeme ye yonna era n’amaanyi ge gonna, ng’agoberera Amateeka ga Musa.
26 Kyokka Mukama n’atakendeeza ku busungu bwe obungi obwabuubuukira ku Yuda, olw’ebikolwa byonna ebya Manase ebyaleetera Mukama okusunguwala. 27 Awo Mukama n’ayogera nti, “Ndiggyawo Yuda mu maaso gange nga bwe nnaggyawo Isirayiri, era n’ekibuga Yerusaalemi kye nneeroboza, wamu ne yeekaalu eno gye nayogerako nti, ‘Erinnya lyange linaabanga omwo,’ siribisaako nate mwoyo.” 28 Ebyafaayo ebirala byonna eby’omu mirembe gya Yosiya, ne bye yakola byonna, tebyawandiikibwa mu kitabo eky’ebyomumirembe gya bassekabaka ba Yuda?
29 Awo mu biro ebyo, Falaawo Neko nga ye kabaka wa Misiri n’ayambuka okutabaala kabaka w’e Bwasuli ku Mugga Fulaati; kabaka Yosiya n’agenda okumubeera, naye Falaawo Neko olwamulengera ng’ajja, n’amuttira e Megiddo. 30 Abaddu ba Yosiya ne bateeka omulambo gwe mu gaali ne baguggya e Megiddo ne bagutwala e Yerusaalemi, ne bamuziika mu ntaana ye. Awo abantu ab’omu nsi ne batwala Yekoyakaazi mutabani wa Yosiya ne bamufukako amafuta ne bamufuula kabaka n’asikira kitaawe okuba kabaka.
Yekoyakaazi kabaka wa Yuda
31 Yekoyakaazi we yaliira obwakabaka yalina emyaka amakumi abiri mu esatu, era n’afugira mu Yerusaalemi okumala emyezi esatu. Nnyina erinnya lye yali Kamutali muwala wa Yeremiya ow’e Libuna. 32 N’akola ebibi mu maaso ga Mukama nga bajjajjaabe bwe baakola. 33 Falaawo Neko n’amuggya ku bwakabaka n’amusibira mu masamba e Libula mu nsi y’e Kamasi obutaddayo kufuga mu Yerusaalemi, era n’asalira Yuda omusolo ogw’effeeza ttani ssatu ne bisatu byakuna ne zaabu kilo amakumi asatu mu nnya. 34 Awo Falaawo Neko n’afuula Eriyakimu mutabani wa Yosiya kabaka, n’akyusa n’erinnya lye, n’amutuuma Yekoyakimu. N’aggyayo Yekoyakaazi, n’amutwala e Misiri, era eyo gye yafiira. 35 Awo Yekoyakimu n’awangayo effeeza ne zaabu nga Falaawo Neko bwe yalagira. Era okusobola okutuukirizanga ekyo, Yekoyakimu yawoozanga abantu, n’abaggyangako effeeza ne zaabu nga buli muntu bwe yagerekebwa.
Yekoyakimu, Kabaka wa Yuda
36 Yekoyakimu we yafuukira kabaka yali awezezza emyaka amakumi abiri mu etaano, era n’afugira mu Yerusaalemi okumala emyaka kkumi na gumu. Nnyina erinnya lye yali Zebida muwala wa Pedaya ow’e Luuma. 37 Naye n’akola ebibi mu maaso ga Mukama, nga bajjajjaabe be bwe baakola.


text:
Ng’ali ku poliisi e Kabowa, omusibe yamulumiriza nti apangisa ababbi emmundu wabula yabisambajja n’ategeeza nti abamulwanyisa be baapanze nga bayita mu musibe oyo okumwonoonera erinnya.
Oluvannyuma lw’okumukwata n’atwalibwa e Nalufenya abamu ku batuuze e Kabowa ne Mutundwe gye yasooka okukolera baamulumirizza nti yabatigomya mu kiseera we yabeerera OC atwala ekitundu.
Baamukwatidde Mateete, Ssembabule gye yali yaweerezebwa omwaka oguwedde nga y’akulira poliisi eyo era baamukutte ne munne abadde akulira okunoonyereza ku buzzi bw’emisango ku poliisi eyo.
Okumukwata kyaddiridde okuzuula ng’abadde awuliziganya n’abavubuka abagambibwa okuba mu kibinja ekitema abantu mu bitundu bya Buddu era amasimu ge babadde beekubira, poliisi kwe yasinzidde okuweerezaayo Flying Squad n’emuteeka ku mpingu ne munne era ne babateeka ku mpingu ne babalinnyisa nnamunkanga ya poliisi nga tebali mu ngatto ne basibira e Nalufenya.
YASOOKA KUTIGOMYA B’E KABOWA
Omu ku batuuze b’e Kabowa era nga y’omu ku bali mu by’okwerinda ku LC yagambye nti: Afande Kabojja ye yali atwala poliisi yaffe wakati wa 2015 ne 2016 wabula obumenyi bw’amateeka nga bweyongera buli olukya.
Okumenya amayumba nga bakozesa ebissi omuli ebijambiya nakWo kweyongera kyokka ekyayamba temwafiiramu bantu era ne tutandika okwemulugunya.
Olumu waliwo ababbi we baali bagenda okubba nga waliwo paatulo ezirawuna ne basindika obubaka wabula ne buwaba ne busibira ku ssimu y’omuntu omulala ku poliisi eyo.
Obubaka bwali bugamba nti: Afande eno waliyo ba ppopi (aba poliisi) abalawuna, balagire baveeyo. Okunoonyereza kwatandika era ab’ebyokwerinda ne bazuula nti obubaka obwo Afande Kabojja yali alina ky’abumanyiiko.
Kigambibwa nti oluvannyuma yeegayirira nnannyini ssimu obubaka kwe bwali bugenze aleme kumuwaako bujulizi kubanga kyali kisobola okumufiiriza omulimu.
Kuno kwegattibwako omusajja ateeberezebwa okuba omubbi eyalumiriza Kabojja nti apangisa ababbi emmundu; kyokka Kabojja yabyegaana n’agamba nti ebyo bipangibwa abantu abamulwanyisa mu poliisi.
N’abantu abalala e Kabowa ne Mutundwe, bazze bamulumiriza enfunda nnyingi nti abantu be bajjanga bamuloopera nti babbi era olumu ne babakwata ne batwala ku poliisi ng’abayimbula tebatwaliddwa wadde mu kkooti.
Kino, kye kyavaako okusika omuguwa wakati wa Kabojja n’omukulembeze wa ba Crime Preventer e Kabowa.
Akulira ba Crime Preventer yatuuka n’okuloopa Kabojja ewa Gen. Kale Kayihura era ne balagira ekitongole kya poliisi ekikwasisa empisa ekya Professional Standards Unit (PSU) okumunoonyerezaako era ekiseera ekyo Kabojja “baamuteeka ku katebe” ku poliisi e Katwe nga talina mirimu gy’akola.
OKUNOONYEREZA KUNYINYITTIDDE
Wadde Kabojja ne munne baabasibidde Nalufenya, wabula okunoonyereza bakukwanaganyiza mu Kampala.
Fayiro Kayihura yalagidde ekwasibwe Mark Odong eyali akulira ekitongole kya poliisi ekinoonyereza ku misango egya naggommola ekya Special Investigations Unit y’aba aginoonyerezaako.
Abaserikale bano bombi, baakwatibwa Flying Squad nga bakolera ku biragiro bya Kayihura oluvannyuma lw’okufuna okwemulugunya okuva mu bantu nti baliko engeri gye bakolaganamu n’abamenyi b’amateeka.
Herbert Muhangi aduumira Flying Squad yagambye nti bakyabakuumira Nalufenya nga bwe babanoonyerezaako.
Omwogezi wa poliisi ya Masaka n’emiriraano, Lameck Kigozi yategeezezza nti okukwatibwa kwabwe kwakoleddwa ttiimu eyavudde e Kampala era n’okunoonyereza be bakukolako.
Abamu ku bavubuka abaakwatiddwa mu by’okutema ebijambiya kyazuuliddwa ng’abamu bazze bakwatibwa kyokka ne bayimbulwa era okuyimbulwa okwo nga kigambibwa nti Kabojja ne munne be babadde bayambako.
Pulezidenti Museveni mu kukungubagira AIGP Andrew Felix Kaweesi yalagira Kayihura agogole poliisi n’akikkaatiriza nti waliwo abamenyi b’amateeka abaasensera poliisi ne bakolagana n’abazigu okutigomya abantu.
BAZZE BEENYIGIRA MU BUTEMU OBULALA
Kigozi yagambye nti, abantu abaakwatiddwa, baasoose kubaggulako emisango okuli egy’obutemu n’okubbisa eryanyi n’agattako nti, waliwo fayiro endala emabegako Musa Galiwango eyeenyigidde mu ttemu ly’e Bukomansimbi ne banne gye beenyigiramu.
Galiwango yakkirizza nti y’omu ku baabadde mu kibinja ekyasse abantu bana e Bukomansimbi nti era akikola yeesasuza olwa kitaawe gwe batta.
Abaakwatiddwa okuli; Musa Galiwango, Twahir Luwoomya, Deo Kiggundu ne Mubarak Kawunde.


text:
Teddy Naluswa Bugingo oluvannyuma lw’okufuna obutakkaanya ne bba, yagambye nti embeera emuyitiriddeko olwa Bugingo okukuba abaana bwe baali bagenze okumusaba fiizi nga n’okutuusa kati tabawa wadde ekikumi batudde waka nga n’abalala amasomero gawandiise ebbaluwa ezibagoba.
Ng’omwezi gwa July guggwaako, Naluswa yagambye nti abaana baagenda ku mulimu kitaabwe gy’akolera era n’abaaniriza bulungi ne bamubuuzaako kyokka baali banaatera okusiibula ne basaba ssente za fiizi nga wano we yatabukira n’abavuma ebisongovu n’okubayisaamu empi.
Bugingo kigambibwa nti, yalagira abakuumi be ne bakasuka abaana bano ebweru wakati mu bukambwe bwe balojja n’okutuusa kati era baava ku ofiisi ye esangibwa ku kitebe kya Salt Media e Lungujja.
“Kino kimpitiriddeko, bwe tuba twakola nga tutegekera abaana mu kiseera kino ate n’agaana okubalabirira ky’alowooza mba sikitegeera,” Naluswa eyabadde mu kwewuunya bwe yategeezezza.
Yayongeddeko nti, abaana mu kiseera kino abasoma bali basatu nga beetaaga ssente za fiizi n’endala ezibayamba mu kusoma kyokka Bugingo yeeremye okuwa abaana ssente nga kwatadde n’okubagobaganya ng’alinga atali kitaabwe, kyokka nga Teddy talina mulimu ky’agamba nti osanga gwandimuyambye okusasula fiizi.
Teddy yali akola ne bba oluvannyuma lw’okuggulawo omukutu gw’amawulire kyokka kati yagobwa nga taweebwa musaala wadde ensako yonna ekyongedde okukalubya embeera.
Naluswa agamba nti, ekisinga okumuluma okutuuka okutwala omusango mu kkooti ye Bugingo okugaana okujja mu kkooti omulamuzi bwe yamuyita bateese ku ngeri gye bayinza okusasula fiizi z’abaana awatali kusika muguwa kyokka Bugingo yagaana.
Ayongerako nti, omulamuzi wa kkooti e Kajjansi yaakabayita emirundi ebiri bateese kyokka nga ye (Teddy ) ne looya we batuula ku kkooti ne balinda okutuusa lwe bakoowa ne badda eka nga Bugingo ne balooya be tebalabiseeko ate nga baggyeeko n’essimu zonna.
Ono eyasangiddwa mu maka gaabwe e Kitende yategeezezza nti, abaana be okuli asomera e Bungereza, ow’e Makerere n’omuto ali mu nassale bamuluma kubanga kati batudde waka ate ng’ekiseera kya kusoma kyokka bwe baagenda okusaba kitaabwe ssente yabasenza luti n’alagira bakanyama babakube.
“Ebikozesebwa awaka omuyambi we abadde byo abituwa, naye ssente za fiizi, Paasita yennyini y’alina okuzituwa kyokka agaanyi. Abaana bange bannuma nnyo.
Asomera e Bungereza ali mu mwaka gwe ogusembayo kyokka ssente aziremedde ng’ate azirina kubanga twategeka weeziri,” Naluswa wakati mu maziga bwe yategeezezza n’agamba nti okuggyako nga minisita ayingidde mu nsonga zino talina ssuubi lya baana be kusoma.
Yagambye nti, mu kkooti takyalinayo ssuubi kubanga abaana baddamu dda okusoma kyokka baali mu kkooti nga September 3, omusango ne gwongezebwayo okutuusa nga October 1, ky’agamba nti okusoma kw’abaana kubeera tekufiiriddwaako.
Era yawanjagidde sipiika, Rebecca Kadaga n’abantu abasobola okumuyamba bayingire mu nsonga zino kubanga bano baana ba ggwanga lyonna okutwalira awamu ng’okusoma kwabwe kuganyula eggwanga lyonna ate ng’olusoma lutambula kyokka kkooti tetuula.
EBY’OKWETONDA NABIRABA MU MAWULIRE
Muka Bugingo yagambye nti ensonga za Bugingo okumwetondera ku nsonga y’okumwogerako nga bwe yalina ekikulukuto yaziwulira mu mikutu gy’amawulire nga tamwetonderanga mu buntu wadde okumukubira essimu.
Naluswa yagambye nti, ebiseera ebisinga Bugingo by’ayogera ate si by’akola n’agamba nti ebigambo byangu okwogera kyokka okubikola ne kifuuka ekizibu.
Era yagambye nti mu kiseera kino abaana be nabo bayita mu kaseera akazibu nga n’emmere ebalema okulya olw’embeera kitaabwe gye yabayisaamu lwe baagenda okusaba fiizi.
Naluswa era agamba nti, byonna Bugingo yandibikoze wabula n’asigala ng’alabirira abaana be kubanga ye kitaabwe tewali mulala ate abaana bazaalibwa maama ne taata nga balina okuyambibwa.
“Mu kitabo ekitukuvu tewali ssuula yonna egaana muzadde kulabirra baana be, wabula kino ekigenda mu maaso kikontanira ddala ne Bayibuli ssaako musumba by’abuulira,” Naluswa bwe yagambye.


text:
UGANDA: BIZUUSE Ofiisa abadde anoonyereza ku mmundu ezatta Kaweesi bamuwadde but…
TRENDING UGANDA published on July 14, 2018
EBITONGOLE ebikessi mu ggwanga bitandise okunoonyereza ku lugambibwa okuba olukwe mu kufa kwa ofiisa mu Minisitule y’ensonga z’omunda abadde anoonyereza ku by’emmundu ezikozesebwa mu bumenyi bw’amateeka.
Wilfred Okello Makmot (CP) ye yabadde akwasiddwa obuvunaanyizibwa bw’okulamba emmundu zonna mu ggwanga, okunoonya emmundu ezaayingizibwa mu ggwanga mu bumenyi bw’amateeka zisaanyizibwewo.
Ono era y’abadde avunaanyizibwa ne ku kulondoola emmundu entono omuli pisito n’emmundu ezitali za maanyi nnyo omuli n’ezitagwa mu ttuluba lya (Assault Rifles) oba SMG omuli ne AK47. Okello yafiiridde ku nnyonyi e Dubai.
Yabadde ava mu Amerika gy’abadde yagenda wiiki ssatu eziyise ku mirimu emitongole. Engeri ey’ekikangabwa gye yafudde yeefaanaanyirizaako n’enfa y’eyaliko omuduumizi w’amagye Gen. Aronda Nyakairima eyafiira ku nnyonyi mu 2015 bwe yali ava e South Korea okudda mu Uganda. Nyakairima yafa nga yaakatuuka e Dubai.
OKUNOONYEREZA KU NFA YA OFIISA
Ensonda mu bitongole ebikuumaddembe zaategeezezza nti abanoonyereza ku buzzi bw’emisango mu bitongole ebyo balina ebibuuzo bingi ku nfa ya Okello.
Ku bibuuzo ebyo, ebitongole bya bambega mu bitongole okuli eky’amagye (CMI) ekiketta munda mu ggwanga (ISO), ekiketta ebweru w’eggwanga (ESO) ekiketta ebweru bakwataganye okulaba bwe banoonyereza ku nfa ya Okello kubanga bateebereza nti mwandibaamu omupango.
Okusinziira ku nsonda mu magye, Makmot abadde ayambako nnyo ebitongole ebyo byonna mu kunoonyereza ku mmundu ezikozesebwa mu butemu. Mu mmundu z’abadde alondoola kuliko ezatta eyali omwogezi wa poliisi mu ggwanga Andrew Felix Kaweesi.
Kaweesi baamutta bakozesa emmundu kika kya M4 ne Uzi gun, ebika by’emmundu byombi bigwa mu ttuluba lya ‘light weapons’ Okello byabadde avunaanyizibwako era emmundu zino abadde musaale mu kunoonya gye zaava.
Gye buvuddeko, omuduumizi wa poliisi Martin Okoth Ochola, yalagidde Okello okukulira ttiimu okuddamu okuwandiika emmundu za poliisi zonna, ez’ebitongole by’obwannannyini zonnan’ez’abantu babulijjo zonna.
Kino kyakolebwa oluvannyuma lw’ettemu ly’emmundu eribadde lyeyongera mu ggwanga buli lukya omuli okutta omubaka Ibrahim Abiriga n’abantu abalala abazze battibwa ab’emmundu era nga kuno kuliko; Kaweesi, Muhammad Kiggundu, Joan Kagezi ne Bamaseeka.
Omulimu gw’okuyigga emmundu zino, bwe gwakwasibwa Okello yagutandikirawo era ne mu Amerika gye yabadde agenze yabadde aluubirira kufuna bukugu bwa njawulo mu kunoonyereza ku mmundu zino.
Ensonda mu magye zaategeezezza nti, babuusabuusa nga zaabadde ntuuko za Okello okufiira ku nnyonyi mu kaseera we baabadde basinga okumwetaagira mu kunoonyereza kwe baliko n’ebyo by’abadde yaakazuula. Abamu bateebereza nti biyinza okubaamu obutwa kyokka abalala bagamba nti kyandiba nga Okello yabadde n’ebirwadde naddala ebyekuusa ku mutima nga kye kyavuddeko okufa.
Okello yasimbudde mu kibuga New York ekya Amerika ng’ali bulungi wabula embeera yatabuse ng’ennyonyi eri mu bwengula era n’afa ng’ennyonyi etuuse e Dubai. Ekitebe kya Uganda mu United Arab Emirates kye kyaweerezza obubaka mu Uganda nga bategeeza Minisitule y’ensonga z’omunda ne poliisi nti ofiisa waabwe Okello afudde kikutuko ng’ali ku nnyonyi eyamuggye mu Amerika.
ABADDE ALONDOOLA EMMUNDU ZA KITATTA N’EZATTA KAWEESI Okello ku fayiro ya Kaweesi abadde akola omulimu gw’okuyambako mu kuzuula emmundu ezaamutta oba zaali zaawandiisibwa, bannyinizo abali mu biwandiiko n’omuntu eyali azivunaanyizibwako.
Kigambibwa nti amagye bwe gaakwata emmundu ezigambibwa nti ze zatta Kaweesi, baatuukirira Okelllo okuyambako mu kuzuula ebikwata ku mmundu ezo nti era alina bingi bye yazuula by’abadde ategeka okukwasa ab’amagye ne ISO abali mu kunoonyereza.
Emmundu zino, zaakwatibwa aba ISO okuva mu bifo eby’enjawulo omuli n’amaka g’abamu ku basibe kyokka kyategeezeddwa nti, abasibe emmundu zino bazeegaana ne bategeeza nti tebazirabangako. “Tusuubira nti waliwo omupango ogwakoleddwa mu nfa y’omusajja ono. —— AUTO – GENERATED; Published (Halifax Canada Time AST) on: July 16, 2018 at 05:36PM


text:
Emikolo gy’okukyala gyabadde mu maka g’omwami Dominic Kato n’omukyala Faridah Nakimera ng’ono ye ssenga wa Nabagesera.
Omuko Ssebadduka yasimbudde mu maka ga kitaawe, Charles Mugalu ne nnyina Betty Mugalu e Kasubi-Lubya ng’awerekerwako oluseregende lw’emmotoka ezaasobye mu 20.
Ye omuko yatambulidde mu mmotoka ey’ekika kya Benz embikkule ng’awerekerwako pikipiki za poliisi nga ziringa eziyisa ebivvulu.
Abatuuze b’e Kasangobe ewaabadde omukolo baasigadde batenda omuko Ssebadduka olw’ebintu ebitali bya bulijjo ebyabadde mu kukyala kuno kuba ebirabo bye baatonedde ssenga w’omukyala byabadde biyitirivu ng’oyinza okukuyita okwanjula.
Omuyimbi Carol Nantongo ye yasanyusizza abagenyi ku mukolo era omuko bwe yabadde asiibula baakubye ebiriroliro mu bbanga ebyasombodde abatuuze okujja okwerabirako okusinga okunyumizibwa.
Nabagesera bwe yalabye ebirabo nga bisusse obungi, yasoose kutyamu n’ategeeza nti bandiba nga babakoze kakodyo ka butadda kwanjula kyokka oluvannyuma omwogezi w’oludda lwa Ssebadduka yategeezezza nga bwe bagenda okudda mu bbanga ttono bakole okwanjula.


text:
1 Samwiri 9 Endagaano Enkadde nʼEndagaano Empya (LCB)
Samwiri Afuka ku Sawulo Amafuta
9 Waaliwo omusajja Omubenyamini eyali omututumufu erinnya lye Kiisi, mutabani wa Abiyeeri, mutabani wa Zeroli, mutabani wa Bekolaasi, mutabani wa Afiya, Omubenyamini. 2 Yalina mutabani we erinnya lye Sawulo, nga mulenzi alabika bulungi, era nga tewali amwenkana obulungi mu bantu ba Isirayiri, nga muwanvu okusinga abantu bonna.
3 Endogoyi za Kiisi, kitaawe wa Sawulo zaali zibuze. Kiisi n’agamba mutabani we Sawulo nti, “Twala omu ku baweereza, mugende munoonye endogoyi.” 4 Ne bayitira mu nsi ey’ensozi eya Efulayimu ne mu nsi ya Salisa, naye ne bataziraba. Ne bayita ne mu nsi ya Saalimu naye ne bataziraba. Ne bayita ne mu nsi ye Benyamini, naye ne zibabula.
5 Awo bwe baatuuka mu nsi ya Zufu, Sawulo n’agamba omuweereza eyali naye nti, “Jjangu tuddeyo, sikuba nga kitange ava ku b’endogoyi, n’atandika okweraliikirira ffe.” 6 Naye omuweereza n’amuddamu nti, “Laba, mu kibuga muno mulimu omusajja wa Katonda, era assibwamu nnyo ekitiibwa, na buli ky’ayogera kituukirira. Tugendeyo, oboolyawo anaayinza okututegeeza ekkubo lye tuba tukwata.” 7 Sawulo n’agamba omuweereza we nti, “Naye bwe tugendayo, omusajja tunaamutwalira ki? Emmere eweddemu mu nsawo zaffe, ate tewali na kirabo kya kutwalira musajja wa Katonda. Tulinawo ki?”
8 Omuweereza n’addamu Sawulo nti, “Laba, wano nninawo gulaamu ssatu eza ffeeza, era ze nzija okuwa omusajja wa Katonda atutegeeze ekkubo lye tuba tukwata.” 9 (Edda mu Isirayiri, omuntu bwe yagendanga okwebuuza ku Katonda, yayogeranga nti, “Jjangu tugende ew’omulabi;” kubanga ayitibwa nnabbi mu nnaku zino, edda ye yayitibwanga omulabi).
10 Sawulo n’amuddamu nti, “Oteesezza bulungi, jjangu tugende.” Ne basitula okugenda mu kibuga omusajja wa Katonda gye yali. 11 Awo bwe baali nga balinnyalinnya akasozi okugenda mu kibuga ne basisinkana abawala abaali bagenda okusena amazzi, ne bababuuza nti, “Omulabi gy’ali?” 12 Ne babaddamu nti, “Gy’ali. Ali mu maaso awo. Mwanguweeko, yaakatuuka kati mu kibuga, kubanga leero abantu balina ssaddaaka ey’okuweerayo mu kifo ekigulumivu. 13 Bwe munaaba nga mwakayingira mu kibuga, mujja kumusisinkana nga tannayambuka kuliira mu kifo ekigulumivu. Abantu tebajja kulya nga tannatuuka, kubanga alina okusabira ssaddaaka omukisa n’oluvannyuma abayitiddwa balyoke balye. Kaakano mwanguwe mugende, mujja kumusisinkana.”
14 Awo ne bayambuka okugenda mu kibuga. Bwe baali bakiyingira ne balaba Samwiri ng’ajja gye bali, ng’ayolekedde ekifo ekigulumivu. 15 Kyokka bwe waali wakyabulayo olunaku lumu Sawulo ajje, Mukama yali abikkulidde Samwiri ekigambo ng’agamba nti, 16 “Enkya ku ssaawa nga zino nzija kukusindikira omusajja okuva mu nsi ya Benyamini. Mufukeeko amafuta okuba omukulembeze w’abantu bange, Isirayiri; oyo y’alirokola abantu bange okuva mu mukono gw’Abafirisuuti. Ntunuulidde abantu bange; okukaaba kwabwe kutuuse gye ndi.”
17 Awo Samwiri olwalengera Sawulo, Mukama n’amugamba nti, “Omusajja gwe nakutegeezezzaako wuuyo. Oyo y’ajja okufuga abantu bange.” 18 Sawulo n’asemberera Samwiri mu mulyango, n’amubuuza nti, “Ssebo oyinza okundagirira ennyumba y’omulabi w’eri?” 19 Samwiri n’amuddamu nti, “Nze mulabi, nkulemberaamu nga twambuka mu kifo ekigulumivu, kubanga leero onooliira wamu nange, enkya ku makya nzija kukuleka ogende era nzija kukubuulira ebyo byonna ebiri ku mutima gwo. 20 Naye ebifa ku ndogoyi zo ezimaze ennaku essatu nga zibuze, tobyeraliikirira, kubanga zaazuuliddwa. Okwegomba kwa Isirayiri yonna kunaaba kw’ani, bwe kutaabe ku ggwe n’ennyumba ya kitaawo yonna?” 21 Sawulo n’addamu nti, “Nze ndi Mubenyamini, era nva mu kika ekisingirayo ddala obutono, ate nga n’ennyumba yaffe y’esingira ddala okuba eya wansi mu nnyumba zonna ez’ekika kya Benyamini. Lwaki oyogera nange ebigambo ebifaanana ng’ebyo?” 22 Awo Samwiri n’atwala Sawulo n’omuweereza we mu kisenge ekinene, n’abatuuza mu bifo eby’oku mwanjo mu maaso g’abo bonna abaayitibwa abaali bawera ng’amakumi asatu.
23 Samwiri n’agamba omufumbi nti, “Leeta ekifi ky’ennyama, kye nakuteresezza, kye nakugambye oteeke wabbali.”
24 Awo omufumbi n’addira ekisambi, n’ebyakiriko n’akiteeka mu maaso ga Sawulo. Samwiri n’ayogera nti, “Laba kino kye kyakuterekeddwa. Kirye kubanga kyakuterekeddwa okutuusa ekiseera kino olw’omukolo guno, okuva ku kiseera kiri, bwe nagamba nti, ‘Nnina abagenyi abayite.’ ” Awo Sawulo n’aliira wamu ne Samwiri ku lunaku olwo. 25 Bwe baava mu kifo ekigulumivu ne baserengeta mu kibuga, Samwiri n’atwala Sawulo waggulu ku nnyumba ye ne banyumyamu. 26 Awo enkeera Samwiri n’agolokoka mu makya n’akoowoola Sawulo nti, “Golokoka nkusibule odde ku lugendo lwo.” Sawulo ne yeteekateeka, ye ne Samwiri ne baserengeta okugenda mu kibuga. 27 Bwe baali baserengeta nga banaatera okutuuka ekibuga we kikoma, Samwiri n’agamba Sawulo nti, “Gamba omuweereza wo ayitewo, atukulemberemu, gwe osigaleko wano, nkutegeeze obubaka obuva eri Katonda.”


text:
Tag: Bebe Cool
Kato Lubwama Awabudde Bebe CoolOmubaka wa Lubaga South mu paalamenti Kato Lubwama ayambalidde abawagizi abaakubye omuyimbi Babe Cool obucupa bweyabadde ayimba mu kivvulu ekimu mu Kampala ...
MAO Atabukidde Bebe Cool lwa Bobi WinePulezidenti w’ekibiina kya Democratic party Norbert Mao atabukidde omuyimbi Moses Sali amanyiddwa nga Bebe cool olw’ebigambo byeyayogera ku muyimbi munne Bobi Wine ...
Abategeka Ebivvulu Balabudde Bebe CoolAbakulira abategessi bebivulu bagamba nti omuyimbi Bebe Cool bwaba alina ebivulu byabadde ategese mu kiseera kino Poliisi ebayambeko esooke ebiyimirize kulw’obulamu bw’omuntu ...


text:
Halson Kagure
Gavumenti ya Uganda n’ekikora kubi munonga omuby’okucondooza waagyera-gyeranisa na ihanga rya Kenya, Dr Maxwell Onapa omuhwezi w’omuhandiiki omukuru owa Uganda National Council for Science nagira ngu n’eky’okushwazana kushanga ngu Uganda eri omu mwanya gwa 103 kandi Kenya eri omu mwanya gwa 78 omunsi yoona.
Abeebembezi ba za University nibenda Gavumenti kubabangira baaba nibenda ngu batware omwoga gw’okujumbura aharurengo rw’ahaiguru.
Emirundi mingi gavumenti ya Uganda kurabira omubitongore ebirikujunaanizibwa ebya Sayansi na Tekinologiya, eby’empurizana n’ebindi batwire nibeshongora nk’okubeteekateekire kuhindura ihanga okurabira omubya tekinologiya
Ahamukoro gw’okuheerezayo ebirugire omukucondooza ogutebeekanisiibwe Mbarara University, Dr Maxwell Atim Deputy Executive Secretary wa Uganda National Council for Science and Technology agizire ngu nikimutangaaza kushanga ngu Uganda eri omumwaya gwa 103 kandi yo Kenya eri omumwanya gwa 78 omunsi yoona.
Dr. Maxwell agizire ngu n’ekyamazima waza omuri Yunivasite nyingi omu ihanga nibejumbira omu kujumbura ningashi innovation kwonka haine bingi ebikirikuburamu ekirikureetera twashemba.
Ogu agizire ngu amahanga agatunguukire nigetwara omukujumbura koonka omu Uganda bingyi nibirukangira omu kukora sente kandi obwe purojekiti zabo zitakahikire hare.
Koonka aharubaju orundi Vice Chancellor wa Mbarara University nagira ngu ekitongore ky’eby’obwegyese tikibaasize kubashagika ngu kandi kikabaire kirungi ekitongore ky’ebya sayansi na tekinologiya kyatwara omwoga ogu.
Minisita wa sayansi tekinologiya hamwe n’eby’okujumbura nayikiriza ngu abanya Uganda abarikwejumbira omu kujumbura bakiine ekizibu ky’okuhandiikisa purojekiti zaabo ngu ahabw’okuba wagyera-gyeranisa na Kenya enshumi nkye ehingwire bakahandiikiza 163 kandi Uganda yahandikisa patents 2 zonka.


text:
Baalaze ebimu ku byuma bino ne bategeeza nti ababavuganya ne bagenda balimba abantu.
Abasuubuzi abasoba 2,000 abeegattira mu kibiina kya ‘Ku Bbiri Furniture Maker’s Development Initiative’ omuli ababazzi b’entebe, ebitanda, abatunga, abafumbi b’emmere, abatunda ebyokunywa mu kaweefube w’okulwanyisa obwavu Pulezidenti Museveni mu October wa 2017 yabawa ssente 100,000,000/- n’ebyuma ebikozesebwa mu bajjiro, ebyalaani n’emmotoka ekika kya Canter nnamba UBA 036U bagikozese mu mirimu gyabwe.
Wabula wiiki ewedde ku Lwokutaano Pulezidenti bwe yabadde e Kawempe ng’agabira abavubuka ssente omusajja yasituse n’ategeeza Pulezidenti nti, ebyuma ebyaweebwa ababazzi Ku Bbiri baabitunda dda ekyanyizizza ababazzi.
Godfrey Kizito 52, ssentebe w’abasuubuzi ku Bbiri yategeezezza nti, bwe baafuna ssente abasuubuzi bazze bazeewola ne bongera mu bizinensi zaabwe awatali kusosola wadde mu byobufuzi.
Yagambye nti nga baakaweebwa ssente abasuubuzi abaalina ebigendererwa byabwe baatandika okugamba nti ebyuma babitunze ekitali kituufu.
“Pulezidenti nga bamaze okumugamba nti twatunda ebyuma n’emmotoka yasindise ababaka ne babiraba kati tetumanyi lwaki bagenda batwogerera bubi”, Kizito bwe yategeezezza.
Yayongeddeko nti waliwo abavubuka abaalagirwa okwekolamu obubinja bw’abantu bataano buli omu ne bamuwola ssente 500,000/- ng’azizzaayo oluvannyuma lw’emyezi mukaaga n’amagoba ga ssente 100,000/-.
Abalina bizinensi ennene babawola nga bawaddeyo omusingo era abasoba 300 bafunye ku ssente zino ne bazizzaayo.
Yayongeddeko nti, ku ssente zino baakozesaako 28,000,000/- ne bazimba olutindo ku mwala we bayisa ebikozesebwa.
Moses Kigozi ssentebe wa Min Triangle omuli ababazzi abamu yategeezezza nti, abagamba nti ababazzi ebyuma baabitunda kirabika waliwo ababiteekamu ebyobufuzi n’agattako nti abavubuka bangi mu kiseera kino balina emirimu.


text:
Obwebulungirivu (Perimeter)
Obwebulungirivu(Perimeter) okusinziira ku Charles Muwanga !
Weetegereze nti mu essomampimo, Obuwanvu okwebulungula enkula etali nnetoloovu(non-circular shape) buyitibwa "obwebulungirivu"(Perimeter).
Okwebulungula ekintu si kye kimu n’okukyetoloola.
Okukyetoloola kitegeeza nti akatonnyeze kaakyo ak’amakkati(midpoint) okakozeeko enkula ennetoloovu=entoloovu(circle). Kyokka Okukyebulungula kitegeeza nti tokoze nkula netoloovu. Obuwanvu okwetoloola enkula ennetoloovu=entoloovu(circle) ky’ekiyitibwa Obwetoloovu. Weetegereze ebigambululo bino:
(a) Amagye g'omukago getooloode ekibuga Kigali.This implies that it is surrounded in circular shape, it is encircled.
(b)Amagye g'omugako gebulungudde ekibuga KIgali. This means that it is surrounded but not necessarily in a circular shape.


text:
MAAMA w’omuyimbi Moses Sekibogo (Moze Radio) Jennipher Nakasuuba atabudde ebintu n’asukka. Yadde abasajja bakyeyongera okuvaayo okulumiriza nga bwe bazaala Moze, asazeewo kwesikira n’asigaza kukungubagira mwana we. Ng’oggyeeko abasajja abasatu okuli ow’e Jinja, Burundi ne Tooro, ate wavuddeyo ow’e Rwanda nga naye alumiriza nti ye taata omutuufu.
Abasajja bano yagenda abacanga mu ngeri nti talina gwe yabeera naye mu ngeri ya nkalakkira era bwamala okubeera nabo ng’abaviira ng’agenda kutandika bulamu bubwe. Abasajja bannyonnyola bati;
NNAMUKADDE SAUL KALIBWAMI (70) okuva ku kyalo Galikwoleka mu ggombolola y'e Kamira mu Luweero yeesowoddeyo n'ategeeza ng’omugenzi Moze Radio bw’ali omwana we era ng'ayagala aziikwe ku biggya bya bajjajabe ku kyalo kino. Yagambye nti bwe wabaawo obusobozi bw'okukebera omusaayi bandikikoze, omusaayi gwabwe ne gutazaawa kuba ne nnyina yali tabagambangako nti omwana takyali waffe. Kalibwami yategeezezza nti mutoowe omugenzi, David Luyinda eyafi ira e Rwanda ye yali kitaawe wa Radio nga yazaalibwa 1982 mu ddwaliro e Jinja era nga nnyina baalongoosa mulongoose.
Agamba nti erinnya lya Moses Sekibogo kitaabwe, Christopher Sekalamba ye yalimutuumira ku kyalo Serinyabi e Ngogwe n'abatizibwa mu kkanisa e Kiyobe mu Mbikko era nti abaddenga ajja nnyo ewa mutoowe James Kalemeera e Butanza mu Luweero. "Radio ffe tumuzaala era twali ne muto wange nga tusula ku nju za Khalid Nyende e Mbikko gye twavanga okusunda amata gye twagwira ku mwana muwala Jane Nakasuuba n'atuzaalira abaana babiri omuli Radio ne Sylivia Kansiime gwe yazaala mu 1984", bwe yagambye.
Yagasseeko nti Nakasuuba bwe baayawukana ne mutoowe mu 1985 yamulekera abaana bombi nga mu kiseera ekyo Moze yalina emyaka 10 kyokka nti oluvannyuma yabanona n'abatwala e Walukuba ne Kimaka era nnawuliranga nti omwana baamugaba Busoga ng'abiyita bya lubalaato.
Yagambye nti nnyina wa Radio yajja ne muwala waabwe Kansiime ne basulawo ennaku kyokka n'agamba mu kyalo Radio abadde tajjangayo. Musajja mukulu yasindise n’abagambibwa okuba baganda ba Moze ne bajja ku Bukedde ne bongera okuleeta bwiino.
OMUTOORO NAYE ALEESE BWIINO Nze George Asiimwe Kateba era Jane namusisinkana ku luguudo lwa Wiliiam mu Kampala mu 1985 ne tusula mu wooteeri ekiro kimu n’afuna olubuto. Kuva dda nga nkimanyi nti nze nzaala Moze naye nakisirikira ekyama ekyo olwa maamawe okunyiiza ng’amugabye ew’omusajja Nakintije e Minyinya mu Busoga. Nze no nakulirako ne Buganda e Luweero mu Kiwanguzi era eyo bampitaKatongole wadde nga nabeerayo akaseera katono naye bwe mbeera eno ewammwe mba neddira nte.
Ebiggya by’abagambibwa okuba bajjajja ba Moze e Luweero.
Essaawa eno ndi ddereeva wa takisi e Kampala- Fort Portal naye ng’ogyeko okukola ogwa wooteeri n’emirimu emirala mu budde we nalabira maama awa Moze, nali nvuga n’ebimotoka bi lukululana. Ekinnuma be bantu abannemesezza okuziika omwana wange ewaffe ku biggya ekitegeeza nti ne bazzukulu bange bayinza okuziikibwa eyo bano gye baagala okuziika omwana wange mu bukyamu.
Abeefuze eby’okuziika banjogeredde ebitiisa era nze okuva lwe yafa ntiisiddwatiisiddwa omwali n’okungoba ku ddwaaliwo lya Case (Hospital) nga ngenzeeyo okumulaba nga mulwadde. Kale baali tebammanyi naye ne bwe nannyonyola abaali bavunaanyizibwa bali ng’abaalina ekkobaane nga tebaagala nveeyo.
Naye nze saagala kya bugagga kyonna ku mwana wange. Ekinnuma be bantu obutamanya nti ye nze kitaawe kwe kugamba omusaayi gwange ne guzaawa. Omwana oyo abaddenga ajja ewange n’ankyalira nebaganda be e Fort. Nze nzaala bayimbi bokka era nnina n’omwana omulala gwe nazaala mu mukyala atali maama wa Moze naye naye muyimbi y’oyo eyeeyita Bonny M naye ng’ate olulala yeeyita Moze Radio kubanga bafaanana nnyo n’akalevu olowooza ye Moze eyafudde.
Saasobola kufuna mukisa gutuuma mwana wange mannya kubanga nnyina bwe yagenda n’olubuto e Busoga n’afumbirwayo omusajja omulala, omwana wange yamugabira omusajja oyo. Saamutuuma mannya era nze mbadde muyita Moze Radio ng’abantu abalala bwe bamuyita kubanga sandimutuumidde mannya mu kkubo ng’ate ewaffe amannya tugatuuma tumaze na kukola kijjulo. Kye nandisinze okwagala kwe kuziika omwana wange ku biggya bya jjajjaabe ebituufu e Fort Portal.


text:
EYALIKO kafulu w'okuvulumula mmotoka, Moses Lumala yalaze abavuzi b'ennaku zino n'abawagizi nti akyasobola.
OMUBAKA w’e Nakaseke, Paul Lutamaguzi Ssemakula asuubizza okuleeta mu palamenti etteeka eritangira okumala gasengula bantu ku ttaka.
POLIISI ekutte omusajja agenda mu bifo ebisanyukirwamu n’akwana abawala oluvannyuma n’ababbako ebintu byabwe naddala ensawo.
ABANTU abagenda e Kalangala okulya obulamu mu nnaku enkulu n’abatwalayo bizinensi beeyongedde.
NZE Sarah Masaba 32, mbeera Kibiri e Busaabala. Ndi mukyala mufumbo nga tulina abaana bana mu kaseera kano.
Omukuumi wa kkampuni enkuumi eya Rock Security Services akutte emmundu ne yeekuba essasi ku mutwe n’afiirawo bw’abadde ku mulimu gw’okukuuma ne banne ku...
EKITONGOLE ekivunaanyizibwa ku mutindo mu ggwanga nga kiyambibwako bambega b’ekitongole ekiketta mu ggwanga bakutte ebizigo ebigambibwa okulwaza kkookolo...
Ekiri e Busaabala, ekivvulu kya Bobi Wine Poliisi ekirinnyeemu eggere
BANNAMAWULIRE basabiddwa okukola omulimu gyabwe n'obuvunaanyizibwa nga beewala okuwandiika amawulire agasasamaza agayinza okuleeta obutabanguko n'agatazimba...
LIIGI ya Premier eddamu leero ku Lwokusatu (Boxing Day) era abatendesi ba ttiimu kirimaanyi balabudde abazannyi baabwe obutalya kisukiridde leero ku ssekukulu...
10 Dec 2019
10 Dec 2019
10 Dec 2019
10 Dec 2019
10 Dec 2019